Mendeku-gosearen gainean eraikitako pentsamendua. Joxe Azurmendiren azken liburua (V. atala) – Ingumak Laborategian\nAzurmendi, Joxe, Historia, arraza, nazioa : Renan eta nazionalismoaren inguruko topiko batzuk, Donostia: Elkar, 2014.\nArgazkia: Joxe Azurmendi bere azken liburuaren aurkezpenean.\nOrain arte oso poliki egin dugu aurrera liburua iruzkintzen (dena berria zen!) baina une egokia da pedalari sakatzeko. Laugarren atalean gaude eta Azurmendik Renanen pentsamendua esplikatzeko garrantzi berezia duen gertakariaren inguruan arituko zaigu: Frantzia eta Prusia arteko gerra 1870ean, hots, Frantziaren erabateko porrota eta Alemania batu potentearen sorrera, badakizue, Inperio Aleman berria, beste hitzez II. Reich-a, I. Mundu Gerraren sarraskiarekin amaituko dena. Bi data horien arteko Frantzia (1870-1914) ideia obsesibo baten nagusitzapean biziko da: errebantxa. Eta puntu honetan esanguratsua da Nola Erran frantses-euskara hiztegiari begiratu bat ematea (Euskalbar-en aurkituko duzue): frantsesezko revanche hitza euskaratzeko aukera hauek eskaintzen dizkigu: ordain, mendeku, errebantxa, kitara. Bada, Frantziak berrogeita lau urtez biziko duen giroa ondoen islatzeko dudarik gabe bigarrena hautatu beharko genuke: mendekua, Frantziak porrot umiliagarriaren mendekua hartu nahi izango du, kosta ahala kosta. Hau ulertzea ezinbestekoa da Renanen pentsamendua eta, areago, oro har nazionalismoaz geroztik egin den kontzeptualizazioa ulertu nahi badira: aldez edo moldez mendeku-gosearen gainean eraikitako pentsamendua da.\nJakina, ez dugu esan nahi frantses guztiak goizetik gauera ideia horrekin obsesionaturik bizi zirenik; hirietako artisau eta langile kaletarrek edo kanpañako baserritarrek, badakigu, mila eta bat kezka eta buruhauste izango zuten gogoan hori baino lehenago, ez dago horren gaineko azalpen luzeetan ibili beharrik; aldiz, elite politiko eta intelektualek badirudi besterik ez zutela buruan: nola eman ordaina Alemaniari, nola mendekatu ohore zapuztua. Bereziki Renanentzat gai gakoa da, bi arrazoirengatik: batetik, pentsalari alemanak izan dira aurreko hamarkadatan bere gidari intelektual nabarmenak, bai Filologia, Historia edo Antropologiaren arloetan zein Filosofian, zentzu orokorrean hartuta; hara, Renanek inoiz ez zuen ezkutatu Alemaniarekiko miresmena eta bere ametsik kuttunena izango zela bi nazioen arteko kolaborazio eta adiskidantza. Baina, eta hau da bigarren arrazoia, gerra etorri zen lehenengo eta erabateko porrota gero. Eta gero, gainera, bi estatuen arteko mugan zeuden bi eskualde historiko eder eta aberats, Alsazia eta Lorrena, Frantziari kendu eta Alemaniaren menpe geratu ziren sinatu zen bake-hitzarmenean. Ondorioz, umilazioa ez zen une zehatz bateko kontua izan, aitzitik, modu iraunkor batez perpetuatu zen, nazioaren saihetsean egindako zauri gaizto baten moduan, giroa kirastuz etengabe. Pentsa daiteke horrek aldaketa handi bat eragin zuela Renanen espirituan.\nAla ez? Betiko Renanek betiko moduan segitu zuen, eta kitto? Azurmendik orrialde asko dedikatzen dizkio arestian aipatu ditugun gai horiek guztiak azaltzeari. Egia esanda, atal honetan orain arte Azurmendiren arrazoibidea baino bestelako argibide orokorrei ekin diegu, bere azalpenak segitzeko ezinbestekoa delako Europaren historiaren oinarrizko ezagutza batzuk izatea, eta horiek aipatu nahi izan ditugu beste ezeren aurretik. Baina bada ordua gaiari bete-betean ekiteko. Dirudienez, zalantza egin daiteke Renanen baitan benetako pentsamendu-aldaketa bat egon zen (ikerle batzuk aldeztu omen duten bezala) edo azaleko aldaketa bat besterik ez den, arrazoi episodiko batzuk eraginda, sakoneko eraginik gabe. Azurmendik argi eta garbi bigarren aukeraren alde egiten du eta, dirudienez, hori da, baita ere, ikerle gehienen jarrera. Bi interpretazioen arteko aldea ez da makala: lehenaren arabera, posible da onartzea Renan pentsalari kontserbadore, are erreakzionario gisa (monarkiazalea eta legitimista), baina gaineratuz 1870eko gerraren ondoren nolabaiteko jira progresista bat entseatu zuela, posizio demokratikoetara hurbilduz; aldiz, bigarrenaren arabera Renan beti izan zen pentsalari kontserbadore bat eta, hortaz gain, oportunista lotsagabe xamarra ere, aldian-aldian iritzi publiko errepublikanoaren aurrean bere pentsamendua moldatzen baitzuen, ondo gelditzeko plantak eginez; baina une labur bateko trabestismo-operazio hutsak ziren, sakonean ezer aldatu gabe.\nBi interpretazio horien borroka-leku nagusia Parisko Sorbonan 1882ko martxoaren 11n eskaini zuen hitzaldi sonatua da, Qu´est-ce qu´une nation? izenburupekoa; bere testurik ezagunena dudarik gabe, hain ezaguna eta erreferentziala ezen euskarara ere itzuli den (Zer da nazioa?/ E. Renan; sarrera eta itzulpena Esteban Antxustegi Igartua, Euskal Herriko Unibertsitatea, 2004). Testu hori da, kolokialdi esanda, bildotsaren ama Renani edo nazionalismoari buruz eztabaida guztietan. Iruzkintzen ari garen liburuan Azurmendik atal ugari dedikatuko dizkio haren analisi xehe-xeheari, eta baita ere aurrekari eta ondorioei. Orain okupatzen gaituen etapa honetan Azurmendik azpimarratzen du 1870eko hamarkadan Renanek segitzen duela aldezten monarkiaren berrezarkuntza eta aristokraziarekiko aliantza estua (errepublikanismoaren kontra, beraz), baina aldaketatxo batzuk entseatzen dituela, adibidez, arrazarekiko aipamenak, hain ozenak lehenago, orain lausotu egiten dira. Arrazoia begi bistakoa da: Alsazia eta Lorrena arrazaz alemanak dira (nolabait esanda), eta ez dirudi momentu ona iritzi publikoaren aurrean horrelako kontuei garrantzia emateko. Eta iritzi publikoa Renanek bereziki zaintzen zuen kontua da.\nDena den, hamarkadak aurrera egin ahala aldaketarako faktoreak pilatzen dira: adiskidantza franko-alemanean izan duen betiko esperantza gero eta gehiago zimeltzen da eta, aldi berean, errepublika sendotzen ari da Frantzian, balizko berrezarkuntza monarkiko baterako aukerak hastanduz. Ondorioa, gero eta gehiago burgesia urbano, laiko, kulturzale eta errepublikazalearen ordua dela, eta Renanek horretara moldatu behar duela famaren kriseiluaren argitan iraun nahi badu, baina, azpimarratzen du behin eta berriro Azurmendik, aldaketa guztiak azalekoak dira, sakonean beti bezala dirau: “Renanek inoiz ere ez baitu batere gogoko demokrazia” (215. or.). Iritzi horren alde, besteak beste gaian autoritate nabarmena den C. Digeoenen hainbat aipu egiten dira, adibidez, orrialde berean (215.a) jasotzen duen bat, bereziki kategorikoa. Ez dugu kopiatuko hemen.\nLaburbilduz: Zer da nazioa? (1882) saiakera ospetsuan jasotzen dena neurri handi batean iritzi publikoaren aurrean egindako mozorrotze operazio bat da, Parisko orduko giroak eta iritzi publiko errepublikanoak eragindakoa. Zeren, besteak beste, Renan oportunista bat zen eta, gainera, frantses nazionalista dudagabe bat. Right or Wrong, my France, hori da atal bati (219-221 or.) Azurmendik ematen dion izenburu ironikoa. Eta hurrengo bi ataletan datoz bai “frontera naturalen” gaiaren analisia, zein nazionalitatearen printzipioarena. Kasu bietan Azurmendik garbi uzten du pentsalari frantsesek oro har, Renan barne, bi printzipio horiez egiten duten erabilera partidista eta desonesta: komeni zaienean eta komeni zaien neurrian inbokatzen dituzte, eta bestela ez. Oportunismo hutsa. Baina gaurkoz ere nahikoa luzatu gara. Hurrengoan helduko diogu eztabaidari.


Izen ematea | Gure Ikastola Hendaia\nIkastolak haurra onar dezan, lehenengo eta behin informazio bilera egin beharko du familiak (urrian, abenduan, otsailean edo apirilean). Ezinbestean bete beharreko baldintza da. Bilera horretan, ikastolari edo pedagogi ereduari buruzko informazioa eman ohi da. Izen-emateko dosierra aurretik zabalduko da.\nHaurra ezingo da onartutzat eman harik eta eskatzen diren dokumentu guztiak ekarri arte. Hauetxek dira, besteak beste, ikastolara helarazi beharrekoak: izen-emateko fitxa eta gastuen agiria, baimenei dagokien orria, RIBa, txertoen eta alergien agiriak…\n2 urteko haurrak: Bi urtetik gorako haurrak hartzen dira ikastolan, baldin eta garbiak badira. Egun osoz edo egun erdiz gelditu daitezke, aukeran. Hautuak, bi horien artean edozein delarik ere, izen-emateko fitxan agertu beharko du eta ezingo da ikasturte barruan aldatu. Bi urteko haur guztiak itxaron zerrendan izango dira maiatzaren hondarrera arte. Ordura arte ezingo da esan haurra onartua izan ote den.\n3 urteko haurrak: egun osoz ekartzea aholkatzen da. Bestalde, jantegian bazkalduko ote duten adierazi beharko da hasierako izen-emate fitxan. Kasu horretan ere, toki kopurua mugatua izanik, zaila izango da hasieran egindako hautua urte barruan aldatzea.\nKontaktuan jarri nahiko bazenu:


Internetez erositako hazitik feriara Internetez erositako hazitik feriara - Goierriko Hitza\nUrt 12, 2017\tNork\tLierni Elortza\t-\nInternetez erositako hazitik feriara\nAtzo hasi zen basoko eta fruta zuhaitz landareen salmenta Juan Amezketa kalean. Plaza Nagusira, aldiz, barazki berria eta udaberriko lehen tipulinak iritsi dira.\nPe-tsai izeneko barazkia aurkeztu zuen atzo Arantxa Zurutuza aramarrak. Txinatar aza mota bat da, eta azelga edo zerba eta azen artekoa dela esan genezake; kolorez eta gustoz azaren tankerakoa da, eta zerbaren antzeko hostoak sortaka, hori bezalaxe, salgai zen euro eta erdian. «Interneten ekialdeko haziak saltzen dituen gune batetik erosi nituen bere haziak, eta gero bakanduz aldatu». Mota gehiago ere ekartzeko esperantza badu Zurutuzak. Gordinik edota egosia jateko egokia. Baliarraingo Edurne Jauregiren mahaian zeuden udaberriko lehen tipulekin nahasiz, jaki fresko eta osasuntsua osatua. Tipula sorta euro batean zuen salgai baliarraindarrak.\nBestalde, Mendiola eta Udare sagarra esanez ezagutzen direnekin osatu da aurtengo sagarren eskaintza. Errezilgo Aizpuruk ekarri zituen atzo, udare, mizpira eta kiwiekin hemengo fruta freskoen eskaintza osatuz.\nMendi zainketan erreleboa\n«Mendien zainketan erreleborik ez dago». Atzo hitz horiekintxe kontatzen zuten ikusten dutena zuhaitz landareak saltzera etorri ziren Ataungo Dorronsorok eta Zegamako Arakamatarrak. «Baserritarrak orduak kontatu gabe atera du bizia. Pentsakera hau galdu da» esaten zuten, urte gutxitan gizarteak eman izan duen aldaketa nabarmenaren lekuko. Horren seinale asko ere badira egunerokoan eta baita ferian ere.\nMendiko lanen martxarengatik, edo martxa ezarengatik esan daiteke, keztatuta daude landare ekoizleak. «Mendia ez da garbitzen ez duelako dirurik ematen. Gazteek ez dute horrelako lanik hartzen» aho batez esaten zuten. «Zutik egurre duen mendiak gastu handia du, esku lan asko eskatzen du eta ez da ondo ordaintzen. Pinuak ez du dirurik ematen, baina ezta haritzak edo pagoak ere; sutako egurretarako erabili ohi da. Esku lana garesti ordaindu behar da eta kanpotik merkeago sartzen da». Horrelako gogoetak zebilzkiten etorri zirenek.\nBakantzen ari da saltzaile kopurua, eta aldatzen ari da saltzeko modua; zuzenean beraiengana jotzen omen du jendeak feriatik pasatu gabe. Momentuz martxora bitarte etortzekotan dira. Basoko zuhaitzak eta fruta arbolak eskaintzen dituzte eta prezioetan aldaketarik ez da.\nMaiatzaren 5ean eta 6ean ospatuko da Id ...\nNork A. Vierbücher - Api 20, 2018\nEguraldia lagun, feria bizia\nNork Lierni Elortza - Api 19, 2018\nKezka areagotzen ari da eguraldia\nNork Lierni Elortza - Api 12, 2018


Ipuingintza eta kontalaritza | Labayru Fundazioa\nIpuinak kontatu nahi dituzu, baina ez dakizu nola? Ipuina sortu nahiko zenuke, baina ez dakizu nondik hasi? Hauxe da zure ikastaroa!\nIpuinaren eta kontaketaren garrantziaz jabetzea.\nIpuinak sortu eta kontatzeko teknika eta baliabideak aztertu eta lantzea.\nIpuinen egokitasunaz hausnartzea.\nZer da ipuina?\nDefinizioa, ezaugarriak, egitura.\nNola aukeratu edo nola sortu ipuinak, adina eta irakasmaila kontuan izanda.\nIpuina eta generoa.\nEuskararen baliabideak ipuinetarako.\nHasierako eta amaierako formulak.\nIpuinen hizkera: erregistro desberdinak, haur hizkera…\nOnomatopeiak / konparazioak.\nIpuinak kontatzeko teknikak eta osagarri lagungarriak:\nKontatzeko moduak: irakurritakoa kontatzea, ozen irakurtzea, dramatizazioa…\nAhoskera, tonu, azentu, intonazio, doinu eta bolumena.\nGorputz-hizkera: keinuak, begiak…\nBinomioak: ipuina eta musika, ipuina eta marrazkiak…\nInterakzioa bilatzeko tresnak.\nEta zergatik ez ipuina sortu?\nIpuina ondo kontatzea ezinbestekoa delako ipuinaz gozarazteko.\nIpuina aliatu moduan: gelan sortzen diren egoerak, gertaerak, errealitateak… lantzeko lagundu ahal digutelako.\nUme txikiak kontaketa-zale bihurtzea, etorkizuneko irakurzaletasunaren hazia delako.\nLehenengo aukera: azaroak 11, 18, 25, abenduak 2, 9 (17:30-19:30)\nBigarren aukera: urtarrilak 13, 20, 27 eta otsailak 3, 10 (15:30-17:30)


Argentinarrak laster sinatuko du NBAko taldearekin, Baskoniaren elastikoarekin lau denboraldi eta 228 partida ofizial jokatu ostean.\nLuca Vildozak sartutako garaipenaren saskiratzea, Bartzelonaren aurkako finalean\nLuca Vildoza, New York Knicksen jomuga\nVildozak Valentziaren kontra sartutako hirukoa, lehen jardunaldiko jokaldi onena\nLuca Vildozak TD Systems Baskonia utzi du NBAko New York Knicks taldean jokatzeko. Klubak eta jokalariak bi aldeak lotzen zituen kontratua etetea adostu dute asteazken honetan.\nArgentinarrak lau urte eman ditu Baskonian, guztira 228 partida ofizial jokatu dituelarik. Arabako taldeak 2029-2020 denboraldiko Endesa Liga irabazi zuen finaleko azken partidan Vildozak saskiratze erabakigarria sartuta.\nPrentsa ohar baten bidez, Baskoniak eskerrak eman dizkio Vildozari lau urte hauetan egin duen lanagatik eta taldeari eman dion guztiagatik. Gainera, onena opatu dio arlo pertsonalean zein profesionalean.\n2017an Quilmes taldetik Baskoniara iritsi zenetik Vildozak 115 partida jokatu ditu Endesa Ligan, partidako batez beste 8,5 puntu, 3 asistentzia eta 9 puntuko balorazioa erdietsita. Europan 106 norgehiagoka jokatu ditu, partidako batez beste 8,1 puntu lortuta eta 3,2 asistentzia emanda.\nJokalariaren inguruko iturriek diotenez, argentinarrak lau urterako kontratua sinatuko du New York Knicksekin.


Mondragon Unibertsitateko Leinn gradua Txinan emango dute - Debagoiena - Goiena.eus\nMondragon Unibertsitateko Leinn gradua Txinan emango dute\nMirari Altube 2016-06-17 14:01\nMondragon Team Academy nazioarteko ekintzailetza-sareak Txinan emango du Leinn gradua. Hori ahalbidetzeko lankidetza hitzarmena sinatu dute gaur, Oñatin, Mondragon Unibertsitateko eta Shangaiko Nazioarteko Unibertsitateko ordezkariek.\nMondragon Unibertsitateak sortutako Mondragon Team Academy nazioarteko ekintzailetza sareak zortzi urte bete ditu. Horren barruan daude master bi –Barne Ekintzailetzako Nazioarteko Masterra eta Talde Ekintzaileen Trebatzaileak Prestatzeko Masterra–, eta Leinn gradua, Lidergo Ekintzaile eta Berrikuntza gradua, hain zuzen ere; eta Leinn gradu hori, Shangain ere emango dute datorren ikasturtean hasita. Gaur sinatu dute lankidetza hitzarmena, Lander Belokik, MUko Enpresagintza Fakultateko dekanoak, eta Shangaiko Nazioarteko Unibertsitateko ordezkariek, Ye Yuhong eta Kun Zhang.\nPauso garrantzitsua dela azpimarratu dute MUko ordezkariek, Mondragon Team Academy sarea aberastu egingo duelako. Orain hamaika berrikuntza-laborategi dituzte hainbat herrialdetan banatuta, Bartzelonan, Amsterdamen eta Queretaron (Mexikon), besteak beste.\nShangaiko Unibertsitateko ordezkariak ere pozik azaldu dira hitzarmenarekin, eta adierazi dute "gogotsu" daudela ikusteko Txinako lehen hogei ikasleek zelan "eraldatuko" duten norberaren burua lehenengoa eta ingurunea gero, Leinn graduari esker.\nMondragon Team Academy abian jarri zeneko zortzigarren urteurrena gogoan duten astean, emaitza benetan politak ematen dabilela Leinn gaineratu du Enpresagintza fakultateko dekanoak: graduatuen %94 lanean dabil, %57k ekiten jarraitzen du eta %32 barne-ekintzailetzan dabil.\nDatuekin ez ezik, ikasleen prestakuntzarekin ere pozik agertu da. Izan ere, ikasleak eurak dira ikasteko prozesuaren gidari, coach batek lagun eginda.\nOspakizunak aste guztian\nAste guztian ospatu dute zortzigarren urteurrena eta hamabi herrialdetatik etorritako ikasleak eta irakasleak elkartu dira Oñatin, 300 lagunetik gora. Gaur, egubakoitza, borobilduko dituzte ospakizunak hirugarren belaunaldiko 40 ikasleren graduazioarekin.


Home Gizartea Kultura Amaia Gabantxo. Ingelesera itzulitako euskal olerkarien bideo-olerkiak (5,6 eta «bonus track») #Basque...\nSarrera honekin, serieko hirugarrenarekin, Amaia Gabantxoren proiektu artistikoa osatzen duten bideoak biltzen ditugu. Proiektu honek #BasqueVideoPoems du izenburua.\nHasiera batean, azken atal honek bi poema izan behar zituen. Bata Felipe Juaristirena eta bestea Joseba Sarrionaindiarena, baina autoreak «bonus track» bat sartu du. Autoreak berak azaltzen digu arrazoia:\nMiren Agur Meaberen bigarren poema da. Poemak deitzen zidan, amets arraroez, haluzinazioez, gauez hitz egiten zuelako, eta uste dut jende askok, (ez nik bakarrik) konfinamenduan gauza bera bizitzen dela. Gainera, Miren Agur antologian poeta den emakume bakarra da, eta bigarren bideo-poema batekin gauzak orekatzea ondo iruditzen zitzaidan.\nProiektu honetako poema guztiak euskal poeten lanak dira, Amaia Gabantxok euskaratik ingelesera itzuliak, eta «6 Poeta vascos» (arg. Marijo Olaziregi), Arc Publications-ek 2007an Erresuma Batuan argitaratua. Poesia-liburu honetan interesa dutenek hemen eros dezakete:\nHarro eta pozik gaude euskal itzultzaile, abeslari eta sortzailearen lan hau gure blogean sartu ahal izan dugulako. Espero dugu, beno, ziur gaude lehenengo aldia izan ez denez, hau ere ez dela bidean gurutzatzen garen azken aldia izango.\nProiektu osoa gure blogeko sarrera honetan edo egilearen webgunean aurki dezakezue.\nGeografia da serie honetako bosgarren bideo-poema. Aurkeratzen den poema bakoitza, modu batera edo bestera, egungo egoerari buruz hitz egiten duelako da: Covid-19ren pandemia eta guztiok gauden etxeko berrogeialdia.\nNahasteari eta maitasunari buruzko poema da hau. Aberriaren konplexutasunari buruzko poema da.\nNautical Logbook serie honetako seigarren bideo-poema da. Aukeratzen den poema bakoitza, modu batera edo bestera, egungo egoerari buruz hitz egiten duelako da: Covid-19ren pandemia eta guztiok gauden etxeko berrogeialdia.\nBidaia ezezagun batean, espiral batean, sartu eta ahalik eta hobekien nabigatzeari buruzko poema da, ziurgabetasuna eta beldurra izan arren. Loturarik gabe sentitzeari eta idazketan, begiespenean edo zirriborroan berme-puntua aurkitzeari buruzko poema da.\nNotes on how to avoid memory loss 2, serie honetako “bonus track” bideo-poema da. Aukeratzen den poema bakoitza, modu batera edo bestera, egungo egoerari buruz hitz egiten duelako da: Covid-19ren pandemia eta guztiok gauden etxeko berrogeialdia.\nIdazleak Miren Agur Meaberen bigarren poema bat aukeratu zuen, antologian emakume bakarra delako, eta euskal poeta emakumeak bertan gutxiegi zeudela sentitu zuen. Beraz, bi bideo-poema aukeratu ditu.\nPrevious articleEuskal kronikak. 700 erribatar hil dituzte: Izuaren hiru hilabeteak. Santi Lorente\nNext articleJai Alai, Quartz negozioaren argitalpenetik kontatuta


Aposizioak [Sareko Euskal Gramatika]\nAdjektiboen eta izenen arteko muga\nIzenlagunak eta izenondoak\nAdjektibo bat baino gehiago\nIzen koordinatuak eta adjektiboak\nPartizipioa eta adjektiboa\nAdjektiboak, predikatu osagarrian\nAdjektiboa eta kategoria aldaketak\nbeste, gabe, huts\nAdjektiboa, izenondoa, izenlaguna\nIzen bat nolakoa den adierazten dute adjektiboek; zenbaitetan, ordea, izen sintagmetan, adjektiboak egin beharko lukeen lana aposizioan doala diogun izen batek edo beste izen sintagma batek egiten du. Izen sintagma bat zehazten edo azaltzen duen izena edo izen sintagma da horrenbestez aposizioa, izen-sintagma bati beste izen-sintagma bat justaposizioz lotuz osatutako egitura.\nAneton, Pirinioetako mendi garaienean, hil zen Benantxio.\nAtxaga idazleak Obabakoak lanean azaldu zuen istorioa asmatua da.\nIzenondoekin zenbatzaileak sartu behar ditugunean ere, normalean egokiago da izen sintagma zatitzea eta bi zatiak aposizio modura ematea:\nneska bat etorri zen, oso alaia\nneska bat, oso alaia, etorri zen\nneska asko, biziki alaiak, etorri ziren\nBi liburu erosi nituen, hain merkeak non…\nLau baloi aukeratu nituen, handienak\nLau baloi, handienak, aukeratu nituen\nBestalde, ohikoagoa da izen sintagma horiek artikuluarekin (-a-rekin) joatea, bestelako erakusleekin baino:\ngelako mahairik handiena hartu zuen\n? gelan zen mahai(rik) handien hura hartu zuen\nHala ere, izen sintagma agertu behar lukeen izena isilean badago, ohikoa da erakuslea agertzea:\nmesedez, eman handien hori!\nhan goian dagoen zikinen hura zurea da.\nHorietan ere, jo daiteke aposiziora:\nmahai hura, gelan zen handien hura, hartu zuen.\nOso, hain, biziki, eta antzeko maila adberbioak erabiltzen ditugunean nabarmenagoa da hori. Egitura hauek, esaterako, ez dirudite oso zuzenak:\n(?) Biziki film interesgarri hau ikustera joango gara.\n(?) oso lasterketa gogor hura egingo dugu.\nHorien ordez, erlatibozko egiturak erabil ditzakegu:\nBiziki interesgarria den film hori ikustera joango gara.\nOso gogorra den lasterketa hura egingo dugu.\nHala ere, egitura horiek aposizioak diren ez dago oso argi. Demagun izen sintagma horiek deklinabide atzizkiren bat behar dutela:\nBi film oso triste ikusi ditugu asteburuan\nLau lagun oso azkarrak dauzka Maddik\nHoriek horrela emango genituzke, baina hauetatik zein da egokiena?:\niritsi naizenean, bi film oso tristeez ari ziren\niritsi naizenean, bi film oso tristez ari ziren\nlau lagun oso azkarrei nota ona eman die irakasleak\nlau lagun oso azkarri nota ona eman die irakasleak\nIzena nolakoa den adierazten du izenondoak, baina askotan, izen sintagma batean izenondoak egin beharko lukeen funtzioa aposizioan doan izen batek edo izen sintagma batek egiten du:\nAxular, idazle handiak, idatzi zuen bezala\nLarrañaga irakasleak bestela esan omen du.\nAposizio hitzak adiera edo esanahi bat baino gehiago dauka gramatiketan, baina oro har, aposio bat dugula esaten dugu izen batek, edo izen egitura batek beste izen bati zuzenean eragiten dionean:\napaiz jauna, Olaizola pilotaria…\nAskotan, erreferentzia bat argitzeko balio dute:\nVillasante, Euskaltzainburu izan zena\nJon, zure osaba…\nAposizioetako kasu markak\nGoiko adibideek bi aposizio mota nagusiak erakusten dituzte:\nLehenengo adibidean izen sintagma bat dago (Axular) eta ondoren, beste izen sintagma bat gure idazle handia, lehenengoaren erreferentzia bera daukana, baina ezaugarri berriren bat adierazten duena. Lehenbiziko aposizio mota honi aposizio ez-murrizgarria esaten diogu. Hauetan, gehienetan, eten bat egiten da bi izen sintagmen artean:\nDonostian, munduko hiririk ederrenean, ohitura da udan izozkia jatea.\nAinarak, mendian ikusi dugun neskak, irakasle ikasketak amaitu berri ditu.\nHorietan, Donostia eta Ainara dira munduko hiririk ederrena eta mendian ikusi dugun neska sintagmen erreferentziak. Esan nahi da, honela ere eman daitezkeela adibide horiek:\nDonostian (eta Donostia da munduko hiririk ederrena) ohitura da udan izozkia jatea.\nAinarak (eta Ainara da mendian ikusi dugun neska) irakasle ikasketak amaitu berri ditu.\nAposizio ez-murrizgarriak dira, alegia, “A, B” moldekoak.\nBigarren aposizio motari murrizgarria esaten diogu. Normalean hauxe izaten da aposizio mota honen egitura: deitura bat eta gero izen arrunt bat, eta deitura horrek izenaren erreferentzia zehazten du. Adibidez, Olaizola pilotaria edo Larrañaga apaiza esaten dugunean, pilotarien eta apaizen multzoetatik bat aukeratzen dugu eta horri buruz ari garela adierazten dugu. Oso ohikoa da egitura hau erabiltzea jaun, andere, andereño, maisu, irakasle, eta antzeko izenekin:\nArrieta jaunak ekarri dizu gutuna\nAinara andereñoari esan behar diogu ez garela eskolara joango\nAdibide horietan, Arrieta eta jauna, Ainara eta andereño aposizioan daude: Arrieta eta Ainara izen berezien zeregina zein jauni eta zein andereñori buruz ari garen zehaztea. Honelako aposizioak dira hauek ere.\nLasa jauregian egin dute bazkaria.\nBidegileak liburua oso interesgarria da.\nMultzo berekoa izango litzateke Gipuzkoa plazan ere, nahiz horren ordez Gipuzkoako plazan ere esan ahalko litzatekeen. Jauregi guztien artean edo plaza guztietatik zeinetaz ari garen zehazten dugu adibide horiekin. Aposizio murrizgarriak “A B” moldekoak dira eta “Azalpen aposizio” ere esaten zaie. Aposizio mota batean zein bestean (“A, B” eta “A B”) jarraikortasun bat dago izenen artean.\nHala ere, batzuetan ez da erraza jakitea zein motatako aposizioa den. Adibidez, demagun “Etxeberria” medikua, irakaslea eta futbolaria daudela eta haien artean bat bereizi nahi dugula, futbolaria, alegia. Hori esaten badugu, ez gara ari futbolarien multzotik Etxeberria izenekoa aipatzen. Alderantziz: Etxeberriaz ari gara baina izen horrekin pertsona bat baino gehiago ezagutzen ditugunez, zehaztu egin behar dugu Etxeberria hori zein den: futbolaria, alegia. Dena den, jaun, andre eta antzekoak erabiltzen ditugunean bigarren motako aposizioa, aposizio murrizgarria, dela dirudi. Aposizio ez murrizgarrietan, berriz, izen sintagmak erreferentzia zehaztua izaten du gehienetan; horregatik ohikoa da izen berezi bat izatea lehenengo edo izen sintagma mugatua izatea.\nHonelako aposizioetan hurrenkera ere kontuan hartu behar da, zenbaitetan akatsak egiten dira eta. Goiko adibideak kontuan hartuz, euskaraz hauxe izango litzateke ordena normala: deitura + izen arrunta:\nBestalde, denda edo taberna baten izena nagusiaren izena bera bada, honela ere esan daiteke:\nPosible da izen arruntak isiltzea ere:\nZiardarenean oso haragi ona saltzen dute\nAitorrenean hasi ohi dugu beti ostegunetako pintxo-potea\nGogoratu, halaber, formula horrek ez duela balio etxe, denda edo tabernaren izena pertsona izena ez bada:\nBeti Alai jatetxean bazkaldu genuen\n*Beti alaiarenean oso ondo ematen dute jaten\nBestalde, perpausean duten funtzioaren arabera, aposizioan doazen izen sintagmek atzizkiren bat hartzen dute, baina bi osagaiek behar dute atzizkia, ala nahikoa da batek eramatea? Aposizioa murrizgarria denean atzizki bakarra jartzen da, izen sintagma osoaren azkenean:\nUrteten dira urteoro Danubio ibaitik 960. (Hau mundu arrano hau, "Batxi")\nAxular ikastolara doaz haur horiek.\nGarate jantzi-dendan erosi dugu berokia.\nGara egunkariari eman diote aurten kazetaritza saria.\nAposizio ez murrizgarrietan, ordea, ez dago hain argi. Gehienetan badirudi aski dela kasu marka behin bakarrik ezartzea, izen sintagma osoaren azkenean:\nCanpion, euskaltzale fin hark, sarritan esaten zuen…\nEz da beharrezkoa hor Canpionek, euskaltzale fin hark, sarritan esaten zuen… esatea. Aposizio ez murrizgarrietan, ordea, kontuak ez daude horren argi: batzuetan kasu marka izen sintagmaren azkenean jartzea aski dela dirudi, baina etena handia denean eta aposizioa egiazki ez murrizgarria denean, bi sintagmei erantsi dakieke, eta askoz ere argiago gelditzen da perpausa:\nCanpionek, hainbeste aldiz gogoratzen dugun hark…\nnik, bekatari honek, ez nuke honelakorik esango.\nAndoniri, nire lehengusuari, gauzak gaizki atera zaizkio.\nAsier aurkezleari testua ahaztu zaio.\nAsierri, aurkezleari, testua ahaztu zaio.\nHala ere, testuinguruaren arabera posible da atzizkia soilik aposizioari jartzea:\nAndoni, nire lehengusuari, gauzak gaizki atera zaizkio.\nAuzi honen inguruan, Euskaltzaindiaren 109. arauak dio aposizioa izen sintagmaren barneko izenen artean egiten denean hondarkia sintagma osoaren azken buruan agertzen dela soilik:\nMaite Iturbe Eitbren zuzendariak eman ditu Nafarroako emisioaren inguruko azalpenak.\nIzen sintagma osoak aposatzen direnean, berriz, sintagma aposatuetan ere jartzen da hondarkia:\nMaite Iturbek, Eitbren zuzendari nagusiak, eman ditu Nafarroako emisioaren inguruko azalpenak.\nIkus Euskaltzaindiaren 109. araua, Komunztadura aposizioetan.\nAposizioen inguruan gehiago sakontzeko, ikus Juan Carlos Odriozola eta Elixabete Perez Gazteluren Aposizioa euskal hitz-elkarteetan lana.\nHiponimo: beste hitz orokorrago baten (hiperonimoa) ezaugarri semantiko edo sema guztiak dauzkan hitza da; baina aldi berean, hiperonimo horretatik bereizten duten ezaugarri semantikoak dauzkana. Bere esanahia beste hitz baten esanahiaren barnean dago.\nHiperonimo: termino zehatzago batek (hiponimoa) adierazten duen errealitatea adierazteko terminoa da. Beste hitz baten edo batzuen esanahia bere esanahiaren barnean hartzen duen hitza.\nSagarra, madaria, platanoa…\nPagoa, aritza, madariondoa…\nEuskara Institutua, EHU, "Aposizioak", Sareko Euskal Gramatika (SEG), www.ehu.eus/seg


PAG 15/59 - TOTAL 704 Jabetzak\nSalmenta 22.950 €\netxea - Sagunto (Zona centro) , Eraikitako azalera 84m2, 2 Gelak, 1 bainugelak.\nSalmenta 32.250 €\npisu - Puerto de sagunto (Wichita) , Eraikitako azalera 56m2, 3 Gelak, 1 bainugelak, Itsasora distantzia 2 Km.,...\n41.580 € - 22%\nSalmenta 105.750 €\npisu - Puerto de sagunto (La Forja) , Eraikitako azalera 125m2, 3 Gelak, 2 bainugelak, Itsasora distantzia 2.5 Km.,...\nSalmenta 197.870 €\netxea - Canet d'en Berenguer (Canet Pueblo - Centro) , Eraikitako azalera 286m2, 214m2, ...\n209.300 € - 5%\npisu - Puerto de sagunto (Correos) , Eraikitako azalera 108m2, 3 Gelak, 2 bainugelak, Itsasora distantzia 1.5 Km.,...\n144.000 € - 5%\nSalmenta 104.700 €\nLursaila - Sagunto , 337m2.\nSalmenta 87.900 €\npisu - Gilet (PUEBLO) , Eraikitako azalera 80m2, 2 Gelak, 2 bainugelak, Igogailua.\nMerkataritza-lokala - Gilet (PUEBLO) , Eraikitako azalera 156m2, 1 bainugelak, Kanpoko guztia.\n126.450 € - 17%\nSalmenta 69.560 €\npisu - Gilet (PUEBLO) , Eraikitako azalera 85m2, 2 Gelak, 1 bainugelak.\nSalmenta 157.200 €\npisu - Puerto de sagunto (Campo de fútbol) , Eraikitako azalera 87m2, 3 Gelak, 2 bainugelak, 500 Itsasora...\npisu - Puerto de sagunto (Padre jaime - los cabos) , Eraikitako azalera 47m2, 1 Habitacion , 1 bainugelak, 500...\n80.800 € - 1%\npisu - Puerto de sagunto (Centro puerto) , Eraikitako azalera 97m2, 8m2, 4 Gelak, 1 bainugelak,...


Herri bat bertsotan | Iritzia | Berria\nHerri bat bertsotan\nEuskaldun anti-bertsolari batzuek esango luketen bezala, hasi gara berriro ere bertsozaleok kaka ematen txapelketarekin. Bertso afari, bertso bazkari, bertso-triki-poteo eta bertso musikatuekin aski ez, eta astebururoko kanporaketekin komunikabide eta kale ertz guztiak ere konkistatu baititugu azken asteotan. Lau urtean behin bakarrik baita —eta agian eskerrak— txapelketa nagusia, baina oharkabean pasatzeko modukoa ez, hori seguru.\nBertsoaren orbitatik kanpora daudenek ere entzun edo irakurriko baitzituzten Maialen Lujanbiok argia pizterakoan dena hankaz gora jarri izanari botatako bertsoak, zeinak gainditzen baitituzte errimaren, doinuaren eta puntuaketaren mugak (puntuek berek ere erakutsi dute). Bestela esan zergatik sortu duten hainbeste harrabots bertso joskera eta bukaera gogoangarriek. «Gizona eta andrea nauzu, ez andrea, ez gizona/Nire inon ez egon nahia ote da zure ezinegona» ez da bertsoa soilik, zerbait gehiago da.\nBertsoa ez delako egitura bakarrik. Bertsoa da kritika, da komunikazioa, da umorea, dira emozioak eta sentimenduak... bertsoa gauza asko dira. Eta gaien aldetik bakarrik ez, aurtengo txapelketa nagusia ere beste gauza batzuk erakusten ari da. Saioak eginez Baigorrin, Leitzan, Bastidan, Irunen, Zallan, Maulen, Durangon, Barakaldon... eta tamalez zazpi ez, baina bai bost lurraldetako bertsolariekin, lurralde bat ari da marrazten asteburuz asteburu.\nEta bertsoa ere badira lagunak, harremanak eta horiek alde batetik bestera sortzen dituzten zubiak. Eta bertsoa dira gai emaileak, epaileak, antolatzaileak, komunikabideak... baina baita ere genero lantaldea, bertso eskolak, udalekuak... hezkuntza eta politika, funtsean. Eta ados ez dagoena joan dadila abenduaren 17an BECera, hori guztia begi-belarriekin ikustera. Bertsoa herria ere bai baita, azken batean. Eta euskaraz denez gero, Euskal Herria ere bada.


kritiken hemeroteka » Narraztien mintzoa\n« Urkamendira bideko erreportaia | Obabakoak »\nNarraztien mintzoa Dabid Zuazalde / Argia, 1988-07-31\nIbilbide luzea Xabier Montoiak egin duena “Anfetamiña”tik hona. Arreta gehiago merezi du, baina korrika eta zalapartaka irakurri dugu, labetik irten berria, eta ia ia irakurri ahalako iradokizun eta komentarioak idatziko ditugu.\nBere lehen liburuan deigarriena, kontundentzia egin zitzaigun; hori, eta poemen erritmo bizkorra, elektrikoa. Haren aldean, pausatuago ikusten dugu hemen, mantsoago, eta ohizko duen bortiztasuna laga ez badu ere, ñabardura asko ere asko erantsi dizkio.\nPoema luzeak dira honako hauek, sintagma pilaketa ugarirekin, eta aipagarria da oso erabilitako imajineria aberatsa: geografia urbanoaren parajeekin tartekatu eta nahasturik abere aipu ugari, bestiario partikularra osatzen dutenak. Gu ez gara liburua interpretatzen hasteko nor eta ez gauza, baina halakorik egin nahi lukeenak horien esannahiari erreparatu behar lioke, bai sarri agertzen diren hitz batzuei ere: nozitze, antsigar, zauri…\nGaien aldetik eta, dena asmatuta dagoenez, poesian eta pentsakera eternoak diren batzuk: denbora eta heriotza (gauza bat bera), maitasuna —sentimenduari dagokionez berri samarra Montoiaren olerkigintzan— modu garratz eta etsitu batez, amorrua (txanponaren beste aldea), sexua isurketa ugarirekin…\nOrohar, liburua tonua mingotsa da. Ironia dosi mugatuetan erabiltzen du. Batzuetan istorioak kontatzeko joera hartzen du, eta ez dakigu zergatik, poesia bide narratibo horretatik jotzeko aholkua edo eman nahi genioke (ez egin kasu handirik halere).\nAspaldi honetan kaleratutako poema liburu guztiei astinduak ematen aritu gara, batzuei gogorxeagoak, gehienei arinak, baina ez da nahita izan. Nahiago dugu beti ere gustoko zerbait aurkitu eta goraipatu ahal izatea. Gaurkoan aukera hori izan dugu, eta halako tipo pesimista bati zorionak bidaltzea lekuz kanpo dagoenez… garagardo batera behintzat gonbidatuko gaituk, ezta kolega?


Soziologia eta hezkuntza. Hezkuntza-sistema gizarte modernoetan: funtzioak, aldaketak eta gatazkak\nMateria: Sociología; Educación\nHezkuntzaren Soziologiako eskuliburu labur bat da hau. Publiko zabal bati zuzendua dagoenez, idazleak uztartu egin ditu, batetik, edukiaren zehaztasuna, batasuna eta trinkotasuna eta, bestetik, azalpenaren estilo arin eta narratiboa.\nLiburuan, prozesu hauek aztertu dira hezkuntza-instituzioaren ikuspegitik, batez ere Espainia kontuan izanda: sozializazioa, estratifikazioa, gatazka, menderakuntza, garapena eta gizarte-aldaketa.\nDesberdintasunaren eta diferentziaren gaiari heltzen zaio, hala gizarte-klaseen ikuspegitik nola generoaren, kultura-ezaugarrien eta identitate nazionalaren ikuspegitik.\nAzken aspaldian sorturiko eztabaidak ere jaso dira, hezkuntzaren alderditik begiratuta: neoilustratuak eta postmodernoak; integratzaileak eta multikulturalistak; globalizazio neoliberalarekin kritiko direnak eta haren aldeko sutsuak…\nJosé Taberner Guasp Soziologiako irakasle titularra da Kordobako Unibertsitatean, eta Soziologiaren eta Landa Ikerketen Institutuko kidea. 1985ean, Marcuse, Fromm, Reich: el Freudomarxismo liburua idatzi zuenetik, dozena bat lan argitaratu ditu, bakarka nahiz elkarlanean, gizarte- eta hezkuntza-gaiez.


Frutaren eguna | Maria eta Jose IkastetxeaMaria eta Jose Ikastetxea Frutaren eguna – Maria eta Jose Ikastetxea\nHasiera › HH – Gure metodologia › Frutaren eguna\nElikadura ohitura osasuntsuak lantzeko asmoz izendatu zen frutaren eguna. Frutaren eguna, asteartetan izan ohi da eta ikasleek aurrez hitzarturiko fruta ekarri behar izaten dute. Denak, elkarrekin eserita, fruta mota guztiak jateko ohitura hartzen dute.\nHonekin batera, zenbait balore lantzen dira:\nFruta gustura jaten ikastea.\nFruta amaitu arte ez tokitik altxatzea.\nGustatzen ez bazaie ere, janaria probatzen ohitzea.\nMurtxikatzeko ohitura egokiak.


Berreskuratu ezazu zure sare sozialen kontuen sarbidea - KZblog\nBerreskuratu ezazu zure sare sozialen kontuen sarbidea\nHasiera/Internet eta Teknologi berriak, Orokorra, Sare sozialak/Berreskuratu ezazu zure sare sozialen kontuen sarbidea\nSarritan gertatzen zaigu: gauza asko ditugu buruan. Nork ez du inoiz bere pasahitza ahaztu? Edo bere erabiltzaile izena? Segurua identifikatuta sentitzen zarela. Noizbait zure pasahitza gogoratzen ez zenuelako sare sozialean sartzeko arazoak izan badituzu (Facebook, Twitter edo Instagram)ez arduratu, gaurkoan arazoak larriagoak ez izateko konponbide batzuk dakartzagu.\nSare sozialei buruz gauza guztiak ikasi nahi dituzu? Eman izena gure ikastaroan: “Komunikatu zaitez Sare Sozialen bitartez”\nZure pasahitza gogoratzea baina beste arrazoi batengatik ezin sartzea ere gerta daiteke. Kasu hauetan seguru pasa zaizula burutik: “Kontua lapurtu didate”. Norbaitek zure pasahitzak lortu ditu eta orain kanpoan zaude. Horregatik, horrelako egoeratan zer egin eta nora joan ikusiko dugu.\nNola berrezarri zure pasahitza\nZure sare sozialean saioa hasten saiatzen ari bazara eta pasahitza egokia ez delako esaten badizu, pasahitza berreskuratzeko aukera izango duzu beti “Zure pasahitza ahastu duzu?” jartzen duen botoian sakatuz. Baina, ala eta guzti ere, beste arazoa batengatik ezin bazara sartu, Sare Sozial nagusien Laguntza zentrorako sarbideko esteketara jo dezakezu. Jarri zaitez kontaktuan eta segurua lagunduko dizutela:\nFacebook: Arazo konponbidea\nTwitter: Laguntza zentroa\nInstagram: Laguntza zerbitzua\nNola berreskuratu zure konturako sarbidea\nBeste arazo bat aurkitu dezakegu: norbait gure kontura gure baimenik gabe sartu dela pentsatzea. Eta hau… ¿Nola antzeman daiteke? Zuk jarri ez dituzun argitalpen berriak daudelako; zure kontaktuekin zuk hasi ez dituzun pribatuak daudelako; saioa hasi berri izan delaren jakinarazpena iritsi delako zure mugikorrera eta zu ez zara izan; zure datuak edo profil argazkia aldatu delako… Edozer arraroa ikusten baduzu zure profilean, egin behar duzun lehena -oraindik sarbidea baduzu- sarbide pasahitza lehenbailehen aldatzea da.\nBaina, jada ezin bazara sartu, ez zaitez larritu: Sare Sozial nagusiek ustekabeko hauek kontuan hartzen dituzte eta ondorengo esteketatik zure arazorako konponbidea jarri ahal izango duzu:\nFacebook: norbaitek zure kontua pirateatu duela uste duzu edo zure baimenik gabe erabiltzen ari duela\nTwitter: Zure kontua arriskuan jarri bada nola jokatu\nInstagram: Kontua pirateatu dizutela uste duzu\nArazo hauetako bat izanda edo ez, Sare Sozialek zure kontua salbu eta ondo babestuta izan ahal izateko eskaintzen dizuten neurriak ezagutzea garrantzitsua da: ordezko posta elektronikoa, bi pausotan egiaztatzea, segurtasunezko galderak, konfiantzazko kontaktuak… eta, noski: pasahitz sendoak. Pasahitz onak sortzea garrantzitsua da: alfanumerikoak izan daitezela, maiuskulak eta minuskulak aldizkatuz, eta, sinboloren bat sartzea ere.\nSegurtasun neurri hauei buruz informazio gehiago nahi baduzu, hortxe dituzu zuzeneko estekak ondo informatuta egon zaitezen:\nFacebook: Zure kontuaren segurtasuna nola babestu\nTwitter: Zure kontua kudeatu\nInstagram: Segurtasunezko aholkuak\nEman izena “Komunikatu zaitez Sare Sozialen bitartez” gure aurrez aurreko ikastaroan\nKZgunea2019-01-30T11:30:42+02:002018/03/26|Internet eta Teknologi berriak, Orokorra, Sare sozialak|Iruzkinik gabe


Zinemaldiko kritika: 'Wasp Network'\nEgilea Maialen Goñi|2019-09-27T18:12:05+02:00iraila 27, 2019|\nSaila: Donostia Saria\n90eko hamarkadako Kuba. Goiz batean, ingurukoei ezertxo ere esan gabe, René González pilotoak hegazkin bat lapurtuko du eta Havanatik Miamira egingo du ihes, Olga emaztea eta sei urteko alaba bertan utzita. Bizimodu berria abiatuko du bertan, eta beste hainbat iheslari kubatarrekin batera, uhartean eraso terroristak egin nahi dituzten Fidel Castroren aurkako antolakundeetan infiltratuko dira, filmari izena ematen dion Liztor Sarea espiotza-sarea osatuz.\nGertaera errealetan du oinarria Olivier Assayas zinemagileak idatzi eta zuzendutako thrillerrak, eta besteak beste, Bill Clinton AEBtako orduko presidentearen zein Fidel Castro ia 50 urtez Kubako agintari gorena izan zenaren benetako adierazpenak sartu ditu egiazkotasuna bermatze aldera. Donostia Zinemaldira Donostia Saria jasotzera etorri den Penelope Cruz aktorearen lan berriena da, eta aitzakia hori baliatu dute filma jaialdian proiektatzeko. Izan ere, gertakariek duten berezko interesetik harago, filma ahul samarra dela esango nuke.\nJazotakoak ulertzeko datu asko behar ditu ikusleak, eta horiek off-eko ahots baten bidez azaltzeko erabakia hartu du zuzendariak. Gainera, pertsonaia batetik bestera, denboran saltoak eginez, igarotzen da modu azkar eta zakarregi batean, eta horrek, ni behintzat, filmetik aterarazi nau. Pertsonaia batzuen interpretazioak, gainera, sinesgarritasun gutxikoak iruditu zaizkit, baina baliteke gauza asko kontatzeko premiagatik, haietako bakoitzari behar adina denbora ez eskaintzeagatik izatea.\nFilmak Medellingo kartelarentzat droga trafikatzen zuen Barry Seal pilotu estatubatuarrari buruzko American Made (Doug Liman, 2017) lana gogorarazi dit, hark baino gutxiago konbentzitu banau ere. Eta Martin Scorseseren zinemagintzaren berezko estiloa imitatzen ahalegindu dela ere iruditu zait, esaterako, pertsonaiak aurkezteko orduan, emaitza nabarmen kaskarragoa izan bada ere. Horregatik, filmak berritasunik eskaintzen ez duela iruditu zait, aurrez ikusitako hainbat filmen collage-a balitz bezala, eta amorrutu egin nau. Lokalizazioak ederrak dira eta aktore taldea ere ez da makala; baina niretzat, ez da nahikoa izan filmaz gozatzeko.\nEsandakoa, beraz: Kubak 90eko hamarkadan garatutako espiotza-sareari buruz egindako kontaketa aldrebes eta gorabeheratsua egin du Assayasek, eta gustuko izan ohi dudan genero nahasketak lekuz kanpo utzi nau.


Foruko Udala - FORUKO UDALAK 2018RAKO UDAL AURREKONTUAREN HASIERAKO ONARPENA APROBATU DAU, APALA ETA NEURRIKOA, INBERTSIO ERREALAK ETA ZERBITZUAK BERMATUKO DAUZ\nFORUKO UDALAK 2018RAKO UDAL AURREKONTUAREN HASIERAKO ONARPENA APROBATU DAU, APALA ETA NEURRIKOA, INBERTSIO ERREALAK ETA ZERBITZUAK BERMATUKO DAUZ\nForuko Udalak, bere azken Osoko Bilkuran 2018rako udal aurrekontuen hasierako onarpena aprobatu dau, 1.039.000€tan. Plangintza ekonomikoak aurtongo bide-orria markatuko dau. Herriko bizi-kalitatea lehentasuna izango da, zerbitzuak bermatuz, kirola eta kulturarako diru-laguntzak eskeiniz edota azpiegiturak egokitu ta Forua hobetzeko benetako inbertsioekaz.\n"Forun gero eta hobeto bizi ahal izateko bermeak eskeintzeko lan egiten dogu. Horretarako, aurreikusleak izan behar gara eta udal plangintza ekonomikoan zentimo guztiak ondo neurtu behar doguz. Geure herritarren beharrizanetara adi egoteko ahaleginak egiten doguz, hauengandik hurbil egonez. Geure Gobernu Taldeak Foruko bizi-kalidadea hobetzeari zuzendutako aurrekontua diseinatu dogu. Horretarako, irisgarritasuna hobetuko dogu, landa bideak barriztuz edota Kantaleko bidegorriaren puntu baltza kenduz, besteak beste. Gainera, geure auzoetako Argiztapena Barriztuteko Tokiko Plana laster bukatuko dogu eta gura dogun herria diseinatzeko plangintzaren erredakzioa be laster amaituko dogu”, nabarmendu dau Foruko Alkatesak, Jane Eyre Urkieta.\n2018rako udal aurrekontuan herritarren oinarrizko beharrizanei erantzuna emoteko partidak nabarmentzen dira; zerbitzuetako azpiegiturak hobetuko doguz eta HAPOaren ( Hiri Antolakuntza Plan Orokorra) garapen prozesuan aurrera egingo dogu. Zentzu honetan, honen erredakzioa aurton bukatuko da, horretarako 30.492€ gorde doguz. Gaur egungo eta etorkizuneko beharrizanei egokitutako plangintza izango da. Gainera, bideen inbentarioa egiteko 16.940€ aurreikusi doguz, herriko informazio geografikoaren kalidadea hobetzeko.\nGainera, auzoen kale-argiak barriztuteko partida bat be gorde da. Aurton Atxondoa-Giliz inguruan burutuko dira lanak, 65.000€ko aurrekontuagaz. Argiteria barriztuten dauen azken aurreko landa gunea da. Datorren urtean Baldatikan burutuko da herriko landa guneen argiteria barriztatzeko planagaz amaitzeko.\nHerriko irigasrritasuna bermatzeko, tren geralekuaren inguruko parkina egokituko da, gaur egun ez dagoelako ondo aprobetxatuta (inbertsioa: 15.000€).\nHerriko bideak konponduko dira be, Gaitoka inguruko asfaltatzea amaituz. Hemen hormigoizko bide-bazterrak egingo dira eta Baldatikarako bidea hobetuko da. Bide-segurtasuna irabazteko, aurton Kantale inguruan dagoen bidegorrian pultu baltza kenduko dogu. Udalak eraikitze proiektua burutzen dihardu.\nAurton be, kaposantuko kapila egokituko dogu. Eta beste urte batez, herriko nagusien etxeetan suteak detektatzeko aparatuen errebisioa egingo da, bateriak aldatuz.\nBeste urte batez, herriko familia behartsuei emondako laguntza ekonomikoa mantenduko dau Udalak. Eta herriko dinamizazino sozio-kulturalaren alde egiten dabeen kirol zein kultur elkarteei emondako diru-laguntzen partida be mantenduko da.\nHerritar guztiei kalitatezko kultur zerbitzuak eskeintzeko, Gernika-Lumon erroldatutak ez dauden erabiltzaileek bai Santanape kiroldegia erabiltzeko eta baita Segundo Olaeta musika eskolara joateko edota euskera ikasteko Aita Villasante euskaltegia ordaindu beharreko gehigarria ordaintzeko diru-laguntzak mantenduko dauz Foruko Udalak.


Estibaus » Mattinen zarrakamalda\n« Antxon Segués Bengoetxea\n“Altza denboraren joan-etorrian” liburuaren aurkezpena »\nMattin ezaguna dugu prentsan argitaratutako binetengatik eta liburuak ilustratzeagatik, baita zuzeneko saioak eta abarreko lanengatik ere. Gurean, bi alditan kolaboratu du “Altza hautsa kenduz” sortan, “Larratxo blues” (2011) eta “Artzaia” (2013) komikiekin. Aurten AHMrekin lan egin du “Altza denboraren joan-etorria” liburua ilustratzen, datorren abenduaren 16an Larratxon aurkeztuko dena, hain zuzen.\nZarrakamalda argitaratu berria Mattinen lehen komiki luzea da, orain arteko lanik pertsonalena eta landuena agian. Mattinen berezko marrazketa eta ahotsez kontatua, bere lanetan ohikoa den kolore aberastasuna alde batera geratzen da kontakizun honetan, eta protagonistak, Lokatza ezizenezkoa, 261 orrialdetan zehar bizitzaren gordintasunari aurre egiten dio itxaropena eta etsipenaren artean balantzaka zuri-beltzezko paisaia batean.\nSega eta igitaiaren arteko lanabesa da zarrakamalda. Gutxi ezaguna, sasiak ebakitzeko erabiltzen da ondoren garbitutako lursailean baratze bat lantzeko. Sega eta igitaia bezalako tresnen antzean, duten nekazal funtziotik harago, Mattinen zarrakamaldak ere zentzu figuratibo bat eskaintzen dio irakurleari, bizitzarekiko jarrera batena, etsipenaren gainetik lanaren fruitua jasotzeko itxaropenaren alde egiten duena.\nBiba hi, Mattin, eta biba hi, Iñigo!


"Erretzeari uztea prozesu bat da, beraz, berriz erortzeak ez gaitu hondoratu behar”\nAsunción Klinikako alergologo eta Desohitze Tabakikoko Unitatearen arduradun Mª del Mar del Castillok nahiago du tabakismoa ohikoa ez den ikuspuntu batetik aztertu. Tabakoak sortzen dituen kalteetan arreta jarri ordez, atseginago zaio pazienteek erretzeari uztean irabaziko dutenaz pentsatzea. Ostiral honetan, maiatzak 31, Tabakoaren Aurkako Munduko Eguna ospatzen dela-eta, berarekin hitz egin dugu.\nZergatik hasiko ote da jendea erretzen... Gazteek helduekiko dituzten jarrera imitatzaileek garrantzi handia dute; talde batera egokitzeko nahia, edo bere izaera berrindartzeko desira... Arazoa da tabakoa oso adiktiboa dela, eta ohartzen direnerako, jendea oso engantxatuta dagoela.\nEz zaizu iruditzen, ordea, tabakoarekiko pertzepzio soziala aldatzen ari dela, besteren artean, tabakoaren aurkako legeari esker. Zinean ere 'gaiztoek' soilik erretzen dute... Hori dirudi, baina ez dut erretzeari uzteko laguntza profesional askorik eskatzen denaren sentsaziorik. Asko hitz egiten da, baina diotena baino gutxiago egin. Noski, tabakoaren aurkako legeak lagundu egin du jendeak zalantza egiteko eta badago utzi duen jende portzentaje bat. Baina asko dago egiteko. Tabakoak hil egiten duela eta patologia koputu handi bat eragile zuzen eta zeharkakoa dela azpimarratzen jarraitu behar da.\nKuriosoa da osasunaz gero eta gehiago arduratzen den gizarte batean tabakoak ohitura oso hedatua izaten jarraitzea... Bai, ez zaie kasu gehiegirik egiten tabako kutxatiletako ohartarazpen-eskelei. Jende askok uste du exajeratu egiten dela, edo "niri ez zait ezer gertatuko" uste du.\nIrrazionaltasunaren lurraldean gabiltza, orduan... Bai. Tabakoa adikzio bat da, eta adikzioak irrazionalak dira. Nikotina oso adiktiboa da. Droga bat da, eta, hala, gure dosia behar dugu odoleko nikotina mailak mantetzeko.\nBadaude tabakoa uztea gehiegi kostatzen ez zaien ohiko kontsumitzaileak, baina hori biztanleen %5i soilik gertatzen zaio\nNikotikarekiko adikzioaz gain, zerk bilakatzen du tabakoa horren arriskutsu? Tabakoak 4000 osagai inguru ditu, zeinetatik batzuk minbizi eragile diren, besteek sistema kardiobaskularrari eragiten dioten, arnas-asparatuari, etab. Tabakoak gure gorputzeko sistema eta organo guztiei kalterako eragiten die.\nTabakora engantxatzeko joera duten pertsonak daude? Badaude erretzeari uztea kostatzen ez zaien ohiko kontsumitzaileak, baina erretzaileen %5 dira. Utzi nahi denean berriz erortzea ohikoa da, baina hori erretzeari uzteko prozesuaren barruan dago, erortzea ez da dependentzia neurtzeko modu bat. Erortzen ez den norbait, ziurrenik ez zen oso dependientea izango. Ikerketa batzuen arabera, badaude engantxatzeko joera naturala duten pertsonak, baina azkenean ez dago deus konkluienterik.\nHorrela ikusita, erretzeari uzteak lortu ezinezko helburua dirudi... Gauzak ez dira errazak edo zailak. Erretzeari uzteko nahia eduki egin behar da. Erretzeari uzteko motibazioa baldin baduzu, lor dezakezu eta laguntzarekin errazago izan ahal zaizu. Erretzeari uztea prozesu bat da, beraz, berriz erortzeak ez gaitu hondoratu behar, eta ezta porrot bat bezala bizi ere, ikasketa aldi bat bezala baizik.\nTabakoa adikzio bat dela barneratuz, zertan datza eskaintzen duzun desohitze tabakikoa? Hasteko, erretzailearen diagnostikoa egin behar da. Jakin non eta nola dagoen pertsona hori, zergatik erretzen duen, zein motibazio maila duen, zein arazo gehiago... Hortik aurrera, tratamendu estrategia bat egiten da, erretzeari uzteko prestatu dadin, eta abstinentzia mantentzeko. Hor metodo ezberdinak erabil ditzakegu, farmakologikoak eta ez farmakologikoak, eta teknika ezberdinetako laguntza psikologikoa.\nMetodorik heterodoxoenen bitartez erretzeari uzten diotenak daude, hipnosia edo akupuntura kasu. Zer deritzozu modu horiez? Metodo horien eraginkortasuna kontrastatzen duten ikerketa asko ez daude, baina erretzaile batzuek lortzen dute. Garrantzitsuena erretzeari uztea da, eta bakoitzak ondoen iruditzen zaion eran saiatu behar du.


Imanol Rojo: «Denboraldi erabakigarria izango da aurtengoa nire ibilbidean» | Kirola | Berria\nImanol Rojo. Iraupen eskiatzailea\n«Denboraldi erabakigarria izango da aurtengoa nire ibilbidean»\nRollerskia utzi eta elurretan irristatzen hasteko garaia du Rojok. Olinpiar Jokorik eta munduko txapelketarik gabe, Munduko Kopa izango du helburu, berritasun batekin: Andorrako selekzioarekin lehiatuko da.\nBi Olinpiar Jokotan lehiatu den euskal herritar bakarrenetakoa da Imanol Rojo iraupen eskiatzailea (Tolosa, Gipuzkoa, 1990). Sotxin 2014an (Errusia) eta Pyeonchangen 2018an (Hego Korea) aritu eta gero, hasi da jada 2022an Pekinen jokatuko direnekin amesten. Ez du bide samurra izango aurretik. Aurten ez du Olinpiar Jokorik edo munduko txapelketarik jokatu beharko, baina urte garrantzitsua izango da bere ibilbidean.\nEz da erraza zu etxean, Tolosan, harrapatzea.\nFamiliarekin egoteko eta normalean egiten ez ditudan gauza asko egiteko baliatzen dut denbora Tolosan. Laster bidaiatzen hasiko naiz, bai egonaldietarako eta bai lehiaketetarako, eta orduan ez dut Tolosara itzultzeko aukera handirik izango. Arnasa hartzeko ere ez zait gaizki etortzen etxeko egonaldia!\nUdan zer egin duzu?\nGure atsedenaldia apirilean izaten da, hilabete inguru. Bi aste ezer egin gabe pasatzen ditut, eta gero lasai-lasai hasten naiz berriro ere entrenatzen. Hori bai, maiatzaren 1ean berriro ere martxan jartzen naiz.\nNolakoa izaten da zuen denboraldi-aurrea?\nBizikletarekin eta rollerskiarekin hasten gara gehienetan. Ekainean, askoz ere rollerski gehiago egiten hasten gara, eta mendiko irteera luzeak ere oso ohikoak dira. Lehen, mendi lasterketa batzuetan ere parte hartzen nuen, baina aurten ez dut batere jokatu. Gaur egun rollerski lasterketa asko jokatzen dira udan Norvegian, eta horiek ondo prestatzea gustatzen zait. Gimnasioan ere aritzen naiz.\nRollerskiko lasterketa asko jokatu al dituzu udan?\nAbuztuan, Norvegian, 60 kilometroko lasterketa bat jokatu dut. Era klasikoan izan zen. Mota horretako lasterketak denboraldia prestatzeko baliatzen ditugu, baina badira horretan bakarrik ibiltzen diren kirolariak ere. Suedian eta Norvegian lasterketa asko jokatzen dira; Euskal Herrian, berriz, irailetik aurrera hasten dira. Ezberdintasun handiak daude: esaterako, han ez dira mendate oso luzeak igotzen, jaitsierak egiteko aukera ematen duten mendateak dira.\nNola moldatu zinen lasterketan?\nOndo esan beharko. Hala ere, izugarrizko erorketa bat izan nuen eta bi hortz apurtu nituen.\nIrailaren amaieran gaude jada. Hemendik aurrera zer?\nOrain, gauza zehatzagoak egiten ari gara. Eskiekin hasiko gara glaziarretara joaten, ez baitago elurrik edozein lekutan. Lehen, ekainean ere joaten ginen glaziarretara, baina aurten lau hilabetean ez eskiatzea erabaki dugu. Munduko txapelketa oso gogorra izan zen, eta atseden handiagoa hartzea erabaki dugu.\nAldaketekin omen dator urtea.\nBai, Espainiako selekzioa utzi dut eta Andorrakoarekin arituko naiz. Horrek ez du esan nahi Espainiakoa erabat utziko dudanik, baina Andorrako taldea bikain ari da lanean iraupen eskian, eta haiekin probatu nahi dut.\nArazorik izan duzu Espainiako selekzioarekin?\nEsan didate urte asko daramatzadala, eta ez dutela talde bat egin nahi nirekin bakarrik. Orain artean bi eskiatzaile ginen senior mailan, baina besteak aurten biatloia probatu nahi du, eta bakarrik gelditu naiz. Zaharra naizela eta uste baino emaitza okerragoak lortu ditudala ere esan didate. Hori entzunda, ez nuen asko pentsatu. Andorrak, gainera, Munduko Kopan lehen hamarretan sartu zen eskiatzaile bat dauka, Irineu Esteve, eta niretzat handia izango da harekin entrenatzea.\nOraindik 28 urte besterik ez daukazu. Nola liteke zaharra izatea?\nNik ere hori pentsatzen dut, baina... Kirol honetarako urte onenak 28-32 artekoak direla esaten dute; beraz, orain nago nire onenean. Ez da ulertzeko erraza.\nZer aldaketa ekarriko dizkizu Andorrako selekzioarekin aritzeak?\nHasteko, berriro hasi naiz Sotxiko [Errusia] Olinpiar Jokoak baino lehen neukan entrenatzailearekin, Joan Erolarekin. Azken bi urteetan Joseba anaiarekin ibili naiz entrenatzen, baina Espainiako selekzioarekin liskar batzuk izan dira, eta aldatzea erabaki dugu.\nIlusio berezia duzu aurten?\nBai. Gauza ezberdinak egiten ari naiz, eta lau hilabeteotan askoz ere hobeto sentitzen ari naiz. Iñaki Arratibel medikuarekin ere probak egin ditut, eta orain bost urte baino emaitza hobeak lortu ditut.\nHiru egonaldi egingo ditugu Paso Stelvion [Alpeak, Italia, 2.757 metro]. Gero, azarotik aurrera, Eskandinaviara goaz, lasterketekin hasteko.\nDiru laguntzen menpe dauden kiroletan, asko nabaritzen al dira Olinpiar Jokoez harago denboraldiak?\nBi urtetik behin munduko txapelketak jokatzen dira, eta lau urtetik behin Olinpiar Jokoak; beraz, tarteko urteetan ez da horrelako ezer izaten. Aurten, esaterako. Denok Munduko Kopari begira egongo gara. Bi zirkuitu jokatuko dira, eta biak egiteko asmoa dut.\nNoiz hasiko duzu denboraldia?\nAzaroaren erdialdean hasten dira jada lasterketak, eta behin hasita, ia asteburuero izaten dira.\nLehia garaian itzultzen al zara etxera?\nLehia garaia Vielhan [Lleida, Herrialde Katalanak] pasatzen dut. Lasterketetan lau egun igarotzen ditugu gutxi gorabehera, eta etxean, berriz, hiru. Arropak aldatu, garbitu, eta berriro ere lasterketetara joan behar izaten dugu.\nNolakoa duzu egun arrunt bat?\n08:00etan jaiki, gosaldu eta 09:00etarako pistetan izaten naiz Vaqueiran [Lleida, Herrialde Katalanak]. Normalean ordu pare batez entrenatzen naiz elurretan, batzuetan zerbait gehiago. Gero, etxera itzuli eta bazkaldu egiten dut. Arratsaldean, gimnasiora edo korrika egitera irteten naiz.\nPrestakuntza asko aldatu al da azken urteetan?\nBai, asko. Orain asko erabiltzen da gorputzaren goiko zatia. Dena indarra da gaur egun. Lehen, iraupen eskian ibiltzen zirenak oso argalak ziren, korrikalarien antzekoak; gaur egun, ordea, goiko aldea oso garatua dute denek, eta hor ikusten da aldaketarik handiena. Ni hasi nintzenean jada aldaketa nabaritzen zen, baina gaur egun askoz ere nabariagoa da. Eskandinaviako eskiatzaileak hasi ziren lehenik, eta denak atzetik joan gara gero. Haiek dira diziplina honetan aitzindariak.\nEz al duzu pentsatu inoiz urteren batean hara joatea eta haiekin entrenatzea?\nJoateko aukera izango nuke, baina oso garestia da. Ezinezkoa iruditu zait beti. Izugarria izango litzateke han denboraldi bat egitea; haiek duten lanerako pentsamoldea oso ezberdina da gurearen aldean.\nZertan ikusten da aldea?\nMentalitatean. Haiek etxetik irten eta eskiatzeko aukera dute, guk hemen mendiko lasterketekin dugun antzera.\nEuskaldunok eskiatzeko ditugun zailtasunak ikusita, goi mailan eskian ibiltzen zareten batzuk bazarete: eski alpinoan hor daude Juan Del Campo, Aingeru Garai edo Adur Etxezarreta; snowbordean Lucas Egibar… Zer esan nahi du horrek?\nEuskaldunok kirola egiteko mugitzeko gaitasun handia dugulako iritsi gara gauden tokira. Mendiarekiko kultura handia dugu, eta eskiarekin ere hori gertatu da. Ikusi besterik ez dago zenbat jende mugitzen den oraindik ere eskiatzera.\nEspainiako selekzioan zu bakarrik zaudela esan duzu. Euskal Herrian nola dago iraupen eskirako zaletasuna?\nNahiko jende badabil iraupen eskian. Joseba anaiak orain egin du taldetxo polit bat, eta hemengo sei neska eta bi mutilekin dabil. Denak Jakako [Aragoi, Espainia] talde batean zeuden, baina, anaiak selekzioa utzi zuenean, talde bat osatzeko asmotan hasi zen, eta gaur egun horiek dira bere taldeko kideak. Lasterketa guztietara eta rollerskikoetara ere joaten dira. Rojo Teknifikazio Taldea izenarekin bigarren urtea du aurtengoa. Oso gustura dabil.\nGazteak aipatu dituzu. Etorkizuna bermatuta ikusten al duzu?\nNahiko gaizki ikusten dut epe motzera. Hutsune handia dago nire eta hurrengoen artean. Hamar urte inguruko tartea dago, eta oso zaila izango da hutsune hori betetzea. Ni hasi nintzenean eredu batzuk banituen: anaia, kantabriar bat, aragoiar bat... Gutxinaka joan naiz igotzen, eta atzekoei hori faltako zaie.\nNork du horren errua?\nEsango nuke baliabide falta izan dela. Urte askotan eskiatzaile asko izan dira, baina, beste batzuetan, batere ez, eta urte hauetako hutsunea beti nabaritzen da. Jendea bazegoen, baina ez zen apusturik egin haiekin, eta kirol honetarako ezinbestekoa da gogoa izatea eta asko entrenatzea. Ez badago erraztasunik horretarako, jendeak utzi egiten du.\nMunduan ez dira asko bi Olinpiar Jokoetan parte hartu dutenak. Zer oroitzapen duzu 2014ko Sotxikoaz?\nLehena, onena izan zen. Munduko onenekin lehiatzeko aukera izan nuen, eta hori edonork amesten duen gauza bat da. Hala ere, Olinpiar Jokoetara iritsiko nintzela, horretaz ohartzea izan zen onena. Banekien ondo entrenatuz gero iritsiko nintzela, aukerak banituela. Anaia hor zegoela ikusten nuen, baina ez zela iristen; nik, ordea, asko entrenatu gabe, antzeko emaitzak lortzen nituen. Banekien gauzak serioago hartuz gero irits nintekeela. Halaxe egin nuen.\nOrdura arte ez zinen eskitik bizi. Olinpiar Joko haiek profesionalizaziora eraman zintuzten?\nBai. Ordura arte ez nuen baliabiderik. Etxean bizi nintzen, entrenatzen nintzen eta Espainiako selekziokoekin deialdietan parte hartzen nuen. Baina Sotxiren ondoren , Basque Team eta Kirolgi etorri zitzaizkidan, eta horretara bideratu ninduten. Emaitzak eskatzen zizkidaten, eta horrek ardura batzuk jartzen zizkidan.\nEmaitzek laguntzen ez dutenean, ez al duzu askotan pentsatu dena pikutara bidaltzea?\nEgia da Sotxira arte gora egin nuela eta geroztik ez dudala aurrerapen handirik izan. Ikusten duzu Munduko Kopan aurrean ibiltzea oso zaila dela; dirurik ez baduzu, material onik ez dagoela... Beheraldi handiak izan ditut askotan, baina orain konturatzen naiz egokitzapen bat behar dela: geroz eta hobeto nago, baliabide gehiago ditut, eta ondoan nigan konfiantza duen jendea daukat.\nAskotan zaila izaten da emaitzen kontua jendeari esplikatzea: azken Olinpiar Jokoetan 35. postuan amaitzea lorpen bat izan zen zuretzat.\nBai, hala da. Nire helburu nagusia irabaztea izaten da beti, baina, oinak lurrean izanda, nire beste helburua munduko 30 onenen artean sartzea da. Materialak hainbesteko garrantzia duen kirolean, gauza asko ez dira geure esku izaten, eta hori ere kontuan hartu behar da. Diruak asko agintzen du kirol honetan. Ikusi besterik ez daude Norvegiak eta Suediak nazioarteko txapelketetara eramaten dituzten kamioi puskak. 1 Formulako kamioiak dirudite. Gu, aldiz, furgoneta batean joaten gara, dena gainean dugula.\nZein dira aurtengo helburu nagusiak?\nMunduko Kopan aurrean ibili nahiko nuke. Iaz ia lortu nuen, baina ez zen posible izan. Lehen hogeita hamarren artean sartuta konformatuko nintzateke. Erregulartasuna lortu nahi dut.\nHurrengo Olinpiar Jokoak Pekinen izango dira 2022an. Hura al da hurrengo helburu nagusia?\nAurtengo denboraldia erabakigarria izango da nire ibilbidean. 29 urte ditut, eta agian beste leku batera bideratu beharko dut. Gainera, ez dakit laguntza handirik izango dugun jarraitzeko. Ondoan laguntzarik ez dudala ikusiko banu, beste gauza batzuetan pentsatzen hasi beharko nuke. Hala ere, 2022an pentsatzen ari naiz.


Bilatzailea | Berria.eus\n190 emaitza “Elgoibar” bilaketarentzako\nLIBURU AURRERAPENA 2017-10-04\n'Jenisjoplin' da Uxue Alberdiren (Elgoibar, 1984) bigarren nobela, eta aste honetan bertan aurkeztuko du. Nagore Vargas du protagonista, gaztaroa intentsitate handiz bizi izan dutenen grinarekin borrokatzera ohituta dagoen emakumea. Hau da liburuaren hasiera.\nAthleticek eta Realak Elgoibarren jokatuko dute VII. Euskal Herriko Kopa, igandean\n12:00etan ariko dira aurrez aurre, Mintxetan.\nMusikarik ez da faltako Elgoibarren\n20. korrika 2017-04-05\nBilbora helduko da Korrika ostegunean\nJendetza ibili da gauez Gipuzkoan, eta, 10:20an, Ondarroatik sartu da Bizkaira. Lekeition izan da 14:15 aldera, eta Gernika-Lumotik igaro da arratsean. Elgoibarren kilometro musikatua ere egin dute. Bihar iritsiko da Bilbora, eta jendetza espero da han ere. Bideoa: Garikoitz Goikoetxearen bideokronika.\nHasier Etxeberria 2017-04-02\nLagunen agurra Elgoibarko plazan\nOstiralean, agurra egin zioten Elgoibarren Hasier Etxeberriari. Bideoa: ekitaldiaren laburpena (Digitalak).\nMinbiziak jota hil da. 59 urte zituen. Ostiralean egingo diote agurra, 19:00etan Elgoibarko Kalegoen plazan.\nHerri galdeketak Azkoitian, Elgoibarren eta Zarautzen\nOtegiri harrera Elgoibarren\nElgoibarko ekitaldia osorik\nSanta eskean Elgoibarren\nMEMORIA HISTORIKOA 2017-01-31\nDuintasuna erakusteko keinua\nIzenik jarri ezin izan zaien 36ko gerrako gorpuzkiak hartzeko, Duintasunaren Kolunbarioa egin dute, Elgoibarren. Babes instituzionala, politikoa eta memoriaren aldeko elkarteena: hirurak jaso ditu.\nMemoria historikoa. 36ko gerra 2017-01-31\nIzenik jarri ezin izan zaien 36ko gerrako gorpuzkiak hartzeko Duintasunaren Kolunbarioa egin dute, Elgoibarren. Babes instituzionala, politikoa eta memoriaren aldeko elkarteena; hirurak jaso ditu\nDuintasunaren Kolunbarioa 2017-01-30\n"Hobi komunetan aurkitu ez dituztenak ordezkatzeko asmoz", 27 gorpuzki sartu dituzte Duintasunaren Kolunbarioan\nElgoibarko Duintasunaren Kolunbarioan hobi komunetan aurkitutako identifikatu gabeko 25 gorpuzki sartu dituzte. Identifikatutako beste bi ere sartu dituzte, familiek hala eskatuta.\nBi olinpiar txapeldun, bihar, Elgoibarko krosean\nKontzertu faltarik ez Elgoibarko jaietan\nArnldo Otegi, joan den igandean, Elgoibarren.\nArnaldo Otegi, atzo, Elgoibarren, Sallobente-Ermuaran auzoan.\nArnaldo Otegiren aldeko kartela, Elgoibarren.\nOtegiren irudia Elgoibarren, 2013ko urrian, Bateragune auzikoen aldeko manifestazioan.\nAinhoa Andonegi. 'Barren' astekariko zuzendaria 2016-07-14\nAinara Ladron eta Aritz Azkona ere atxilotu ditu Ertzaintzak\nKontzentraziora deitu dute gaurko, Elgoibarrren. Bideoa: Azkonaren atxiloketa.\nNaroa Ariznabarreta ostegunean atzeman zuten.\nEleak mugimenduak elkarretaratze bat egingo du gaur, 13:30ean, Elgoibarren\nElgoibarko ekitaldia 2016-03-02\n«Orain irabaztea tokatzen da»\nLehen harrera beroa egin diote Elgoibarren Otegiri. Amnistiaren eta independentziaren aldeko oihuen artean, lanean jarraitzeko deia egin du politikariak. Larunbatean BERRIAk zuzenean emango du Belodromoko ekitaldia webgunean.\nArnaldo Otegi aske. Harrera 2016-03-02\nLehen harrera beroa egin diote Elgoibarren Otegiri. Amnistiaren eta independentziaren aldeko oihuen artean, lanean jarraitzeko deia egin du politikariak: «Egin irribarre, borrokatzera goaz. Eta borroka egiten badugu, irabaziko dugu». Irribarreak eta poza izan ziren nagusi.\nOtegiren espetxe irteera 2016-03-01\n"Bakea da bidea, eta apustu horretan sakondu eta muturrera eraman behar da"\nHodei Iruretagoiena - Jon Ordoñez\nIa sei urte eta erdiz preso egon ostean, aske geratu da Arnaldo Otegi. Espainian preso politikoak badirela azpimarratu du, eta eurak bakearen aldeko apustua egiteagatik espetxeratu zituztela. Etxetik bertatik, bideo batean gonbita egin du arratsaldean Elgoibarrera joateko eta larunbatean Anoeta belodromora joateko, "independentzia eta presoen askatzea eskatzera". Bideoa: Otegiren irteera (Argazki Press).\nElgoibarko ekitaldia 2016-03-01\n"Bakea eta elkarbizitza bai, baina askatasuna eta berdintasuna ere bai"\nArantxa Elizegi - Oihana Elduaien\nGainezka egin du Elgoibarko plazak Otegiri ongietorria egiteko. Ezker abertzaleko kide historikoak eskerrak eman dizkie sei urte eta erdi hauetan bere alde lanean aritu diren guztiei, eta irabazi arte "borrokan" jarraitzeko deia egin die bildutakoei.\nARNALDO OTEGIREN IRTEERA 2016-03-01\n"Probokazioen gainetik" bake aldarria berretsiz irten da Otegi\nLagunak, senideak, eragile politikoak, kazetariak... jendetza elkartu da kartzela aurrean, gaur goizean, eta Elgoibarko plaza ere bete egin da arratsaldeko ekitaldi politikoan. "Irabazteko unea" dela nabarmendu du ezker abertzaleko buruak Elgoibarren; zuzenean jarraitu du BERRIAk agerraldia. Sei urte eta erdiko zigorra osorik bete ondoren irten da ezker abertzaleko buruzagia Logroñoko espetxetik.


No malkoak ez kea zuria ildaskatu kandela - China Litbright Argimutila (Shijiazhuang)\nNo malkoak ez kea zuria ildaskatu kandela\nOinarrizko informazioa Model No .: G65CL-0625D Mota: Tapered Material: Parafina Wax Erabilera: Funeral, Holiday, SPA, Erlijioa, Ezkontza, Party, Birthday, Hasiera Argiztapena, dekorazioa Funtzio: Argiztapena Kolorea: White Zaporea: Unscented Tamaina: 8 * 20 cm Burning Time: 8H Prozesatzeko: Makineria diametroa: 2.2cm: Luzera: 22.5cm gehigarria Packaging: shrinked edo poltsa bilgarri Productivity: 36tons Marka: Litbright Garraioa: Ocean, Land, Air, TNT DHL UPS Jatorrizko lekua: China Supply gaitasuna: 3 Hegaldiak 20'fcl titulazioari ...\nModel kopurua .: G65CL-0625D\nTamaina: 8 * 20 cm\nDiametroa: 2.2cm: Luzera: 22.5cm\nPackaging: shrinked edo poltsa bilgarri\nGarraioa: Ocean, Land, Air, TNT DHL UPS\nZiurtagiria: BSCI BV MSDS\nWhite ildaskatu kandelak, kolore anitzeko ildaskatu kandelak, zuri kandela kandelak, kolore anitzeko taper kandela. Gure inork materiala% 100 Parafina Wax bestean% 70 parafina eta% 30 palmondo olioa. Gure packagings dira ontziak, box bilgarri polybag, txikitu ontziak eta cellophane ontziak, ontzian ere ekoizten izan dugu bezeroen beharren arabera. Gure koloreak dira: zuria, beltza, berdea, horia, urdina ... edozein kolore aukeratu ahal izango duzu. Gure ezaugarri dripless, kerik, usainik, goi Fusio puntua dira (58 ºC-60 ºC). Gure etxeko kandelak grammers hainbat eta hainbat tamaina dute, grammers du 7g batetik 100g dira, diametroa 1.1cm batetik 2.5cm dira. the gramo, diametro luzera eta marka bezeroen beharren arabera ekoizten ahal izan genuen.\nHebei Txina (Penintsulako)\nDiametroa: 2 cm Luzera: 27.5cm\nLitbright Argimutila Factory laurogeita hamarreko azken mendean ezarri zen. Txinako fabrika batera fabrikatzaile gisa, 10 urte baino kandelak esportatzen dugu. Gure fabrika area metro karratuko 48.000 ingurukoa da, eta Hebei handienetako kandela fabrikatzaile bat gara. langileen 800skilled baino gehiago eta 40 teknikari ditugu. Gure ekoizpen-gaitasuna: 4 × 20 'edukiontziak /day.These elementuak kalitate eta aurreratuak diseinu ona, oso ezagunak dira bezeroen artean daude. Gure produktuak dira Amerika, Europa, Afrika eta Australia, etab laurogei herrialde baino gehiagotara esportatzen.\netxeko kandelak, urruneko kontrol Flameless ekarri kandela, beirazko ontzia, kandelak distiratsua, Kandela kandelak, zutabe kandelak, opari kandelak, kandelak, judu kandelak, baloia kandelak, kandela kandelak, botozko kandelak kandela.\nIzena: ildaskatu Argimutila\nPisua: 10,12g, 20g, 22g, 23g, 25g, 28g, 30g, 32g, 35g, 40g, 45g, 50g, 55g, 60g, 75g, 80g, 85g, 90g, 95g, 100g, etab\nHurrengoa: Koloretako etxeko kandela hornidura egiteko\nPure paraffine argizaria white kandelak\nIndia etxeko kandelak


Eskerrak Pachecori | Kirola | Berria\nALAVES 0 BETIS 0\nAlavesek sufritutako puntua lortu du Betisen aurka, Mendizorrotzan jokatutako estreinako partidan. Atezainaren lan erabakigarriak atzelarien ezina estali du\nJony Alaveseko erdilaria, etsita, aukera bat huts egin ondoren. JAIZKI FONTANEDA / FOKU\nEpailea. Gonzalez Fuertes. Txartel horiak: Alaveseko Wakasori, Manu Garciari eta Martini; eta Betiseko Bartrari. Bestelakoak. 18.221 ikusle Mendizorrotzan.\nPuntuak ematen dituen atezain horietako bat da Fernando Pacheco. Urrutira joan gabe, atzo funtsezkoa izan zen Alavesek puntu bat urratu zezan. Arabarrek sasoiko lehen partida jokatu zuten Mendizorrotzan, eta hainbatetan lehen zatian batez ere hankapean ibili zituen Betisek. Defentsan gainezka egin zuten behin baino gehiagotan, baina Pacheco harresi baten gisakoa izan zen atepean. Camp Noun bezala, atzo ere onena izan zen.\nBetisek hasieratik ezarri nahi izan zuen bere legea. Baloia bere egin, ezker eskuin mugitu, eta berehala topatu zituen lehen arrakalak Alavesen atzealdean. Zirrikituak ez ziren edonolakoak izan, eta Pachecok gelditu erabakigarriak egin behar izan zituen: lehena, bigarren minutuan Francisi, eta minutu bat geroago Canalesi. Urduri eta gozakaitz zelairatu ziren arabarrak, baina, bederen, onik irten ziren kanpokoen hastapeneko erauntsitik. Hortik aurrera luzatu egin ziren etxekoak, eta Betisen zelaian presentzia handiagoa izaten hasi. Sobrinoren abiadura izan zuen argudio nagusia erasoan. Dena den, nekez iritsi ziren Pau Lopezen ate ingurura: 23. minutuan Manu Garciak gora bidalitako falta bat izan zen lehen jaurtiketa, eta lehen zatiko ia bakarra ere bai.\nAnartean, Betisek baloia ukitu eta ukitu segitu zuen. Canales izan zen lehen zatiko jokalaririk onena, eta Realeko jokalari ohiak Carvalho, Guardado eta Inuiren laguntza izan zuen sormen lanetan. Bada, neurketako lehen ordu erdia betetzear zela berriz ere esku-eskura izan zuen gola Quique Setienen taldeak. Bi paserekin txikitu egin zuen Alavesen defentsa, baina Inuik ez zuen asmatu baloia sareratzen, dena alde zuela. Nolanahi, abagune horrek ez zuen jarraipenik izan, eta atsedenera bitarte askorik ez zuten sufritu etxekoek, hainbat etenaldi tarteko. Erasoan ez ziren gai izan aukera garbirik sortzeko; bederen, barneraldi arriskutsuak egiten hasi zen Jony ezker hegalean. Bigarren zatian ikusiko zenaren aurrerapena izan zen.\nAldagetatik arnasberrituta atera zen Abelardo Fernandezen taldea. Bestelako bizitasun bat eman zion jokoari, eta hainbat unetan neurketa orekatzea lortu zuen. Betisek izan zuen aginte makila, baina arabarrek ondo baliatu zituzten hutsuneak arriskua sortzeko. Hori horrela, erasoan askoz ere emankorrago jardun zuten. Atsedenetik itzuli eta lau minutura abisu bikoitza bidali zioten Espainiako taldeari: lehenik, Jonyk atera jaurti zuen area barrutik, eta Pauk gelditu eta gaizki atera ostean, Duarte urrundik baloia loratzen saiatu zen. Hortik aurrera, ezker hegaletik jo eta ke aritu ziren arabarrak, Jonyren abiaduraz baliatuz.\nAlde ederreko zorroztasuna erakutsi zuten bigarren zatian; hori bai, defentsan ahulezia zantzuak sumatu zitzaizkien berriro. Hala, Manuk atepetik atera behar izan zion baloia Sanabriari lehia azken ordu erdian sartu zenean. Berandu gabe iritsi zen, nolanahi, Alavesen arrapostua: gutxigatik joan zen kanpora 65. minutuan Wakasok urrundik egindako jaurtiketa indartsua.\nLehiaren azken fasean aurrerapausoa eman zuen Betisek, eta gertu izan zuen garaipena. Haatik, orduan ere Pachecok zapuztu zituen espainiarren ahaleginak: 77. minutuan buruz burukoan gailendu zitzaion Loreni, eta bost minutu geroago jaurtiketa pozoitua gelditu zion Tellori. Nahiko itota zegoen Gasteizko taldea, baina irabazteko aukera ere izan zuen, Twumasiren hanketan. Hegalekoak atzo jantzi zuen aurrenekoz Alavesen elastikoa, eta korrikaldi bizi baten ostean garaipenaren gola sartzear izan zen. Haatik, atezainaren eskuekin egin zuen topo.


Alemaniako Justiziak Puigdemont Espainiaratzea erabaki du, diru publikoa bidegabe erabiltzea leporatuta | Mundua | Berria\nAlemaniako Justiziak Puigdemont Espainiaratzea erabaki du, diru publikoa bidegabe erabiltzea leporatuta\nBaztertu egin du Kataluniako presidente ohiari matxinada delitua leporatzea. Horrenbestez, Espainiako Justiziak soilik Alemaniak onartutako akusazioarengatik epaitu ahalko du. Hainbat iturriren arabera, Llarenak ez du onartuko ebazpena.\nCarles Puigdemont Kataluniako presidente ohia, Berlinen, hedabideen aurreko agerraldi batean. Artxiboko irudia. / Felipe Trueba/EFE\nSchleswig-Holstein landerreko Lurralde Auzitegiak hartu du Puigdemont Espainiaratzeko erabakia. Auzitegiak ez du agindu Kataluniako presidenteordearen kontrako kautelazko neurririk, eta Puigdemontek aske jarraitzen du. Halaber, ebazpenak ez du entregarako datarik edo eperik zehazten, eta Alemaniako fiskaltzak gauzatu beharko du erabakia.\nAlemaniako fiskaltzak ez du aukerarik epaiari helegitea aurkezteko. Puigdemontek, ordea, eskubidea du Alemaniako Auzitegi Konstituzionalari babesa eskatzeko. Wolfgang Schomburg defentsa abokatuak aurreratu zuen hala egingo zuela, Alemaniako Justiziak Kataluniako presidentea espainiaratzea erabakiz gero. Horrek hainbat hilabetez luzatu dezake Puigdemonten egonaldia Alemanian.\nEspainiako Auzitegi Gorenak ere ezingo dizkio auzitegiari kontrako argudioak aurkeztu. Hala ere, Puigdemonten entrega baztertzeko aukera du, eta litekeena da Pablo Llarena instrukzio magistratuak hala egitea, Kataluniako presidente ohiari soilik diru publikoa bidegabe erabiltzea leporatzen diolako. Hainbat iturriren arabera, epaileak ez du onartuko Puigdemont diru publikoa bidegabe erabiltzeagatik bakarrik Espainiaratzerik, eta horretarako zein bide hartu erabakitzen ari da. Aukeretako bat da euroagindu eskaera bertan behera uztea, eta beste bat da, Europako auzitegietara jotzea.\nPuigdemontek adierazi du "estatuak defendatu duen gezurra" garaitua izan dela gaur. Kataluniako presidente ohiak preso independentistak izan ditu gogoan. "Justizia alemaniarrak ukatu egin du urriaren 1eko erreferenduma matxinada izan zenik. Gure kideek espetxean pasatzen duten minutu bakoitza minutu lotsagarri eta bidegabea da. Amaierara arte borrokatuko dugu, eta irabaziko dugu!" idatzi du bere Twitter kontuan.\n— Carles Puigdemont ðÂÂÂÂÂÂÂÂÂÂÂÂÂÂÂ (@KRLS) 12 de julio de 2018\nQuim Torra Kataluniako presidenteak ere Twitter bidez baloratu du auzitegiaren erabakia. "Albiste oso ona" da, haren esanetan. "Oso pozik nago Carles Puigdemont presidentearengatik eta sekula hasi behar ez zuen auzi baten amarru eta gezurrak agerian gelditu direlako beste behin. Europan irabaziko dugu".\n— Quim Torra i Pla (@QuimTorraiPla) 2018(e)ko uztailaren 12(a)\nTraizio gorenik ez\nPuigdemont martxoaren 25ean atxilotu zuen Alemaniako Poliziak, herrialdearen eta Danimarkaren arteko mugan. Haren kontrako euroagindua eman zuen Espainiako Auzitegi Gorenak. Schleswig-Holsteingo Lurralde Auzitegiak behin-behinean aske utzi zuen handik egun batzuetara —apirilaren 5ean—, entrega eskaria aztertu bitartean.\nGoreneko magistratu Llarenak matxinada delitua leporatu zien Puigdemonti eta beste hamabi buruzagi independentistari. Auzipetze autoan ziurtatu zuen boterearen erabilera "bidegabea" egin zutela "altxamendu" bat bultzatzeko, "armarik gabe", baina indarkeria erabiliz.\nAlemaniako Justiziak, Espainiakoak ez bezala, ez du nahikoa arrazoi ikusi Pugdemonti matxinada delitua leporatzeko. Auzitegiak Alemaniako kode penaleko traizio goreneko delituarekin parekatu du Espainiako matxinada delitua, eta argudiatu du Puigdemonti leporatzen zaizkion gertakarietan ez zela traizio goreneko delituari dagokion adinako indarkeria maila izan. Horrez gain, ordena publikoaren kontrako delitua ere baztertu du, Puigdemontek erreferenduma sustatu zuelako, baina ez zelako "indarkeriaren lider espirituala" izan, epaileen esanetan.


Kultura elkarteen sostengatzea — Euskal kultur erakundea\nSorkuntza artistikoa eta kulturaren praktika eta eskuragarritasuna laguntzen dituzten ekintza ezberdinak balorizatu eta sostengatzeko asmoz, sortzetik beretik, EKE-k euskal kulturaren alorrean ari diren Ipar Euskal Herriko elkarteak sostengatzen ditu beren proiektuak gauzatzen (laguntza teknikoa, aholkuak, sarean ezartzea, dirulaguntza, laguntza komunikazio mailan).\nEuskal Herriko Joaldunen besta Hazparnen (2018) © Matiu Bordato\nElkarte dinamika Euskal Herriaren berezitasun bat da. Horrela, amaturrek, profesionaltasunaren bidean diren artistek edo profesionalek, bolondresek ala soldatadunek eramaten duten kultura eskaintza opari horren laguntzeko, EKE-k bi laguntza mota proposatzen dizkie bere elkarte-kideei, laguntza teknikoa & dira laguntza alde batetik eta informazio gaualdiak & jarraipen kolektiboa bestetik.\nEKE-k bere elkarte-kideentzat daukan tekniko eta diru sostengu dispositiboaren xedea, sorkuntzaren, hedapenaren, praktika edo arartekolaritza artistikoaren, ondarearen balorizazioaren eta orokorki euskal kultura aberastasunen eskuragarritasunaren aldeko kultura ekintzak sostengatzen dituzten proiektuak laguntzea da. Horrela, urtero, proiektu deialdi baten bidez, EKE-k ehun bat egitasmo ezberdin hautatu eta sostengatzen ditu.\nElkarte-kideen beharrei erantzuteko, izan dadin eguneroko kudeaketaz ala beren proiektuen garatzeko diren dispositibo ezberdinetaz, 2011z geroz, EKE-k informazio programa bat plantan ezarri du. Informazio bilkura ezberdinak izaten dira eta urteko jarraipen kolektibo bat. Horretarako, EKE DLA dispositiboan (Tokiko jarraipen dispositiboa) oinarritzen da.


Txapela bezain saio biribila eginaz irabazi du Maialen Lujanbiok finala. Noticias de Gipuzkoa\nHarmailak bete dituen publiko gogotsuari eta zortzi finalisten saio bikainari esker, Bertsolari Txapelketa Nagusiak azken saio ederra izan du Barakaldon\nDabi Piedra - Lunes, 18 de Diciembre de 2017 - Actualizado a las 06:12h\nBertsolariak oholtzara bidean, jendartearengandik berotasuna jaso dutela.\nBarakaldo- Zortzi urte geroago, Txapelketa Nagusiko txapel preziatua berriro Maialen Lujanbiok jan-tzi zuen, Barakaldoko Bizkaia Arenan jokatutako final bikainean nagusitu baitzen hernaniarra. 2009koaren ondoren, bigarren txapela du eta, aurreneko hura bezala, bigarrena ere ondo merezita irabazi du: Irungo finalaurrekoan indar betean zetorrela sumatu zi-tzaion Lujanbiori eta atzoko finalean dizdira handiko saioa osatu zuen, goizean goizetik hasi eta azken ariketaraino.\nIdeia zorrotzak eta freskoak bota-tzen ditu Maialen Lujanbiok plazara irteten den bakoitzean, hausnarketaz betetako ikuspegi originaletatik heltzen die gaiei. Horri gehitu behar zaio BECen izan zuen inspirazioa, ariketa bakoitzean beretik utziaz eta bertso bakoitza goitik behera landuaz. Bazkalorduko etena heldu zenerako, zale eta aditu guztien ahotan zebilen Lujanbioren izena, berak zuen abantaila puntutan eta sentsazioetan. Bazkalostean nagusitasun horri eutsi zion eta buruz burukoan jo zuen errematea, finala lasai eta dotorea biribilduz.\nIrabazle bat eta txapel bakarra dauden arren, Aitor Mendiluzeren lana ere egundokoa izan zen eta hura ere txapeldun handia izango zen Lujanbioren berebiziko sasoiarekin topo egin izan ez balu. Puntuak batzen abila da andoaindarra eta bikain eutsi zion saio luzeari.\nBuruz burukoa jokatu zuten Mendiluzek eta Lujanbiok, BECen batutako 14.600 zaleen gozamenerako. Gainerako sei finalistek ere saio ederra bete zuten, denek motibazioz gainezka ekin zioten. Oholtzatik sentitu zuten publikoaren babesa, txalo zaparradak eta animo oihuak etengabeak izan baitziren. Euskal kulturan pareko ikusminik eragiten duen ekitaldirik aurkitzea nekeza da.\nHirugarren lekua Sustrai Colinarentzat izan zen, honek ere buruz burukoa hurbil izan zuen. Laugarren Amets Arzallus 2013ko txapelduna izan zen. Aurreko txapelketan eman zuen mailatik koska bat beherago aritu zen hendaiarra, batez ere goizean, eta txapelaren lehiatik kanpo utzi zuen horrek. Bosgarren Igor Elortza izan zen, beti bezain sendo eta zuzen. Aitor Sarriegik, aldiz, kolpe onak utzi zituen, baina puntuak batzeko orduan besteen azpitik ibili zenez, seigarren lekuarekin konformatu behar izan zuen. Beñat Gaztelumendik ere ez zuen bere onena ematerik izan, eta zazpigarren izan zen. Unai Agirrek, bere lehenengo finalean, zortzigarren amaitu zuen. Esan beharra dago, sailkapenak sailkapen, denak aritu zirela bikain, final batek eskatzen duen neurrian.\nZortzi finalistek talde-lanean bat eginda atera zuten saioa aurrera. Elkarren lehiakide ez ezik, kantulagun ere bazirela garbi utzi zuten hasieratik eta, hala, elkarri lagunduz joan ziren bertsoaldi bikainak kateatzen. Maialen Lujanbiok hasierako agurrean eman zuen horren berri: “Geure buruaren kontra, geure munduaren alde” egindako jarduera da bertsolaritza. Ofizioetan elkarri entzunaz eta erantzunaz, saio gozagarria egin ahal izan zuten.\nGai serioari umoreaZortziko handiko ariketan, ideien arteko trukaketa ona eskaini zuten Lujanbiok eta Unai Agirrek, publizitatea egiteko eskaintza mamitsuak jaso dituzten kirolari profesionalen azaletik. Gai serioari amaiera umore-tsua emateko gai izan zen, gainera, Lujanbio. Zortziko txikian, Elortza eta Lujanbio bizilagunak ziren. Lujanbioren sexu-jolasek Elortza esnatu zuten gauean eta, biharamunean, igogailuan, durangarrak hau bota zion: “Kendu ezazu tonto, irribarre hori”, eta hernaniarrak: “Duzun inbidia horrek, zimeldu zaitu zu”. Saioa berotzen hasi zen orduan, “sexua suertea dela, hala nizun entzun/ ta antza dena zuri tokatu zitzaizun”, segitu zuen Elortzak, ondoren Lujanbiok gaueko “efektu bereziak” aipatu zituen. Puntukakoa pasata, Lujanbio, Mendiluze eta Colina nabarmentzen hasiak ziren.\nOrdura arte, giroa bero zegoen, baina behin betiko txinparta falta zen. Hamarreko txikian lehertu zen BEC, Aitor Sarriegiren bertsoekin. Bezperan greba egin zuen irakaslearen ahotik zera bota zuen: “Ta politikariak, gugandik ihesi/ ez logopeda ezta, ez behar berezi/ horrela ezin dugu gizarterik hezi”. 14.600 zale gogotsuk eragiten duten burrunba une hartan entzun zen bete-betean. Herriko talde batek doan jotzeko eskatu zien Arzallus eta Colina musikariei, eta azken horrek ondo biribildu zuen bere lana: “Joan okindegira, inoizko arrunten/ eska ezazu ogia, ahal bada sin gluten/ eta ea debalde, ematen dizuten”.\nKartzelakoan, hauxe zuten gaia: “Atetik sartu zarenean, isildu egin dira denak”. Sarriegik berriro berotu zuen publikoa, bere burua ikastola bateko irakasleen gelan erdaraz ari ziren irakasleen kidetzat aurkeztuz: “Eta nolakoa izango, da gure etorkizuna/ haurrei eskatuz gero, geuk egiten ez duguna”. Maialen Lujanbio, beste behin, paregabe halako ariketa batean. Familiarekin arazoak izan eta berriro etxera itzuli denaren ahotik, istorio biribil eta hunkigarria eraiki zuen.\nMaisutasunaEtenaldiak ez zuen giroa hoztu eta arratsaldekoari indar betean ekin zioten bertsolariek. Puntuka barre algarak atera zizkieten entzuleei eta, Elortzaren eta Colinaren kasuan, ariketa hasieratik amaierara maisuki eraman zutela aipatzekoa da. Bakarkakoan ere ale ederrak entzun ziren, bereziki Lujanbioren partetik. “Ama izan zara, denek diote pozik egon behar zenukeela, baina zu ez zara hala sentitzen” gaia eman zioten. In-vitro haurdunaldia izan zuela kontatu eta gero, hala biribildu zuen hernaniarrak berea: “Xiringa baten genea baina, nire aurpegia daukazu/ ta luze gabe adiskide izan, beharko gara ni ta zu”.\nIgor Elortzak ez zuen gai erraza, clown ikastaroari ekin dion lotsatiaren eskutik, baina ondo aurkitu zuen bidea: “Clown ikastaroan egin, gura nuen nik buelta/ aspergarria izaten, aspertu nintzen eta” lehenengo, gero “sudur gorri bat ipini, behar izan dut tarteko/ sudur puntan jartzen zaidan, guztia egiteko”. Sustrai Colinarena harrigarria izan zen, lehendakariari aipamen eta guzti.\nBerebizikoakBuruz burukoan, izerdia hitzari bota behar izan zioten bertso bana Lujanbiok eta Mendiluzek. Ondoren, gai honi hiruna bertso: “Bada ordu erdi auto bera atzetik duzula”. Ikuspegi erabat diferenteetatik heldu zioten erronkari. Lujanbiok bezero baten autoan, eta Ertzaintza atzetik segika dutela, doan prostituta baten papera hautatu zuen. Hiru bertsoak berebizikoak izan ziren, hona azkenaren amaiera: “Horrelakoxea baita, gu prostituton papera/ irabazten dugula ere, galtzen ateratzen gera”.\nMendiluzeren lana bikaina izan bazen ere, sari-banaketaren unean Maialen Lujanbiok irabaziko zuela ziurtzat zuten gehienek. 1.756 puntu eman zizkioten epaileek, Mendiluzeri 1.680,5. Sebastian Lizaso bertsolari handiak jantzi zion txapela Lujanbiori, eta ondoren bertsoa botatzera animatu zen: Txapelaz gozatzeko eskatu zion txapeldunari, “txapelak ere gozatu dezan, buru ahaltsu horretan”. Agurretarako tartea ere izan zen atzokoa: Aitor Sarriegik eta Igor Elortzak hurrengo txapelketan ez dutela parte hartuko iragarri zuten. Txapelketa honek erakutsi du, baina, haien lekua hartzeko hautagaiak egon badaudela. Hurrengo lau urteetan, ordea, Maialen Lujanbioren buruan egongo da txapela: Altxor biribila, saio biribil baten sari.\nona da adibidetzat.\nLehengoekin ta gaurkoengatik\n8 H 8T PE 10T KAR 6M PUN GE BB GUZTIRA\nMaialen Lujanbio 153,00 155,00 145,00 135,50 158,00 138,00 156,00 156,50 559,00 1.756,00\nAitor Mendiluze 140,00 135,00 141,00 140,00 148,00 137,00 146,00 151,00 542,50 1.680,50\nSustrai Colina 135,00 136,00 140,50 138,00 138,50 146,50 161,50 141,50 ------- 1.137,50\nAmets Arzallus 138,50 132,00 145,50 137,50 125,50 143,50 164,50 149,00 -------- 1.136,00\nIgor Elortza 133,00 155,00 128,00 141,00 129,50 131,00 159,00 147,50 -------- 1.124,00\nAitor Sarriegi 133,00 140,00 130,50 143,50 141,50 137,00 139,50 142,50 -------- 1.107,50\nBeñat Gaztelumendi 127,00 132,50 123,00 136,000 137,00 137,00 138,00 146,00 -------- 1.076,50\nUnai Agirre 138,50 137,00 123,00 127,50 126,50 123,50 153,50 143,00 -------- 1.072,50


Egunkaria aurrera » Espainiaren sistema judiziala salatu du Europak, tortura ez ikertzeagatik\nEstrasburgok atzo kaleratutako epaiak ez du esaten Martxelo Otamendi torturatu egin zutenik —ez zegokion hori aztertzea—; baina Espainiako auzitegiek ikerketarik egin ez izana salatu du. Salaketa ez zela «sakon» eta «modu eraginkorrean» ikertu aurpegiratu dio Espainiari, eta jarrera horrekin Egunkaria-ko zuzendari ohiaren oinarrizko giza eskubideak urratu direla. Ez hori bakarrik. Iñigo Iruin abokatuak hiru arlotan ikusten du jauzia Estrasburgok kaleratutako epaian: batetik Espainiako auzitegien jarrera inoiz baino zorrotz eta zehatzago kritikatzen duelako; bigarrenik, «Terrorismoaren kontrako legedi berezia», eta zehazki inkomunikazioa arautzen duen Prozedura Kriminalerako Legearen 527. artikulua salatzen duelako; eta hirugarrenik, CPT Torturaren Prebentziorako Europako Batzordearen gomendioak betetzeko eskatu duelako, aurrenekoz.\nEspainiako Auzitegien jarduerari dagokionean, Auzitegi Nazionaleko epaile baten «pasibotasuna» kritikatzen du Estrasburgok, aurreneko aldiaz. Iruinek nabarmendu duenez. «Kritika zorrotza egin dio Juan Del Olmo epaileari». 2003ko otsailaren 20an atxilotu, eta bost egun Guardia Zibilaren esku egon ostean, inkomunikaziotik atera orduko salatu zuen Otamendik tratu hori, Del Olmo epailearen aurrean. Poltsarena egin ziotela, ariketa fisiko etengabeak egin arazi zikiotela, zutik egotera behartu zutela, eta mehatxu eta umiliazioak ere etengabeak zirela salatu zuen, besteak beste. Biluztu egin zutela, eta sexu jarrerari buruzko irainak ere egin zizkiela.\nDel Olmo epaileak, ordea, ez zuen ezer ikertu, eta defentsak eskatu bezala, salaketa zegokion auzitegiaren esku uzteari ere uko egin zion. Ondorioz, Otamendik Madrilgo 5. Instrukzio Auzitegira joan behar izan zuen, salaketa jarri eta bidea berriz abiatzeko.\nMadrilgo 5. Intrukzio Auzitegiaren jarrera ere salatu egiten du ordea Estrasburgok. Auzia artxibatu aurretik ez zuela ikerketa «sakon eta eraginkorrik» egin aurpegiratu zion. Gainera, Iruinek azpimarratu duenez, lau gauza zehatz kritikatu dizkio auzitegi horri: batetik, auzi-medikuen txostenetan eta haien deklarazioetan bakarrik oinarritu izana; bigarrenik, defentsaren froga eskaerei uko egitea —adibidez, inkomunikazioko aurreneko 3 egunak Otamendiren ziega berean pasatu zituen Fermin Lazkanori deklarazioa hartzea, bera lekuko bakarra izan arren—; hirugarrenik, Otamendiri deklaraziorik ez hartzea, eta Tolosako Auzitegira exhorto bat bidaltzea hark hartu ziezaion — «Otamendi ezagutu ere ez zuen egin!», salatu zuen Iruinek—; eta laugarrenik, guardia zibil bakar bat ere deklaratzera ez deitzea.\n2. Lege bereziak\n«Legedi antiterroristaren» ikuspegitik ere garrantzitsua da Estrasburgoren epaia, Iruinen arabera. Inkomunikazioko baldintzak aztertu, eta bi gauza zehatz kritikatu ditu. Batetik, aurreneko aldiz dio atxiloketa agintzen duen epaileak atxilotuaren jarraipen zuzena egin behar duela, eta ez dela egokia hori auzi-medikuaren bitartez egitea; «harreman zuzena behar du, aurrez aurrekoa», nabarmendu du abokatuak. Eta bestetik, Iruinen arabera inkomunikazioa arautzen duen Prozedura Kriminalerako legearen 527. artikuluak Giza Eskubideen Hitzarmena urratzen duela eman du aditzera Estrasburgok, salatu baitu han jasota dauden bi arau okerrak direla —atxilotua non dagoen familiari esan beharrik ez izatea, eta konfiantzako abokatuarekin egotea ukatzea—. Artikulu hori Giza Eskubideen Hitzarmenaren kontra badoa Espainiako Konstituzioaren beraren kontra ere badoala nabarmendu du gainera, Iruinek.\n3. CPTren gomendioak\nEspainiari CPTren gomendioak gogora ekarri eta haiek betetzeko eskaera eginda ere jauzi garrantzitsua egin du Estrasburgok, Iruinen irudiko —CPTk urteak daramatza Espainiari gomendioak egiten, honek jaramonik egin gabe—. Atxilotua uneoro bideoz grabatzea, familiakoei hura non dagoen jakinaraztea eta auzi-medikuaren bisita izateko eskubidea aitortzea dira gomendio horietako batzuk. Iruinen arabera, ordea, nabarmentzekoak diren beste hiru gomendio «interesgarri» ematen ditu Europak: atxilotuei begiak eta aurpegia estaltzea debekatu behar dela dio, epaileak berak atxilotua fisikoki aztertu behar duela inkomunikazioa luzatu edo ez erabaki aurretik, eta polizien erregistro liburuak aldatu behar direla dio, atxilotuak uneoro non eta norekin dauden jakiteko.\nEstatua, «ipurdi bistan»\nEz da hau Espainiak Giza Eskubideen Auzitegitik jaso duen aurreneko zigorra. Tortura kasuak ez ikertzeagatik bi urtean jarri dioten hirugarren zigorra da, eta aurtengoa da 197/2006 doktrinaren kontrako epaia ere. Estrasburgoko Auzitegiak ez ezik, Nazio Batuen Erakundeak ere kritikatu du Espainia, Orkatz Gallastegiren torturen auzian ikerketa behar bezala ez egiteagatik. Etorkizunean halako epai gehiago etorriko diren segurtasuna dauka Iñigo Iruin abokatuak. Estatua «ipurdi bistan» dagoela dio. «Horrek guztiak zuzenbide estatuaren argazkia erakusten du. Espero dugu legearekin egindako bidegabekeriak zuzentzea posible izatea».\nBidea luzea dela aitortu du Iruinek; kasu honetan hamar urte behar izan dira Auzitegiek arrazoia emateko. «Pazientzia, adorea, animoa eta indarra behar da, eta baita egindakoak fruituak ekarriko dituen itxaropena ere». Nolanahi ere, bidea ez dela amaitu, borroka asko egin beharko dela eta Estrasburgok gauza asko onartu beharko dituela ohartarazi du.\nBidea gogorra den adibidetzat jarri du Martxelo Otamendik eta bestek beren kontrako salaketak ere eduki izana bidean, torturak salatzeagatik «ETArekin kolaboratzea» egotzita.\n« Estrasburgok Espainia kondenatu du Otamendiren tortura salaketa eraginkortasunez ez ikertzeagatik «Torturatu guztiak» gogoratu ditu Martxelo Otamendik »


Asmatzen baduzu nor ari den antolatzen BBK Salako Alproja Saioa esklusiban BBK Salako kopilotuentzat FB, Twitter, flikr, vimeo eta web-ean, sarrera bikoitza emango dizugu opari. Bai, entzun duzun bezala. Edo ikusten duzun bezala. Beno, ikusteko gai bazara, noski.\nIkusten baduzu nor den gure lehen Alproja Saioan ondoan izango duzun izarra, norekin lehertu arte farre egin ahal izango duzun, agian opariren bat irabazi eta seguru jendea ezagutu (parentesi artean jartzen dugu: ligatu, ligatu dezakezu) ekainaren 3ko gauean egingo dugun festa honi buruz utz ezazu zure komentarioa postean eta zurekin harremanetan jarriko gara. Horrez gain, alprojen hiriburua airetik ikusteko hegaldien zozketan parte-hartuko duzu. Hegan BBK Salarekin-ek bakarrik eskaini diezazuke halakorik.\nBaduzu? Guk sarrerak eta hegaldiak prest ditugu, zure zain.\n11/05/09 Aktualizazioa: Adi: albiste alprojak!\nAlproja Saiorako eskuragai dauden 200 sarrera bikoitzak erreserbatu dira. Mezu bat bidali dizuegu etorriko zaretela baieztatzeko eta zuen datu pertsonalak eskatzeko. Maiatzaren 26ra arte duzue epea. Egun horretatik aurrera, zuen baieztapenik ez badugu, BBK Salarekin Hegan Egin-en jarraitzen gaituztenen eskuetan geldituko dira berriro sarrerak Twitter eta hemen. Mila esker zuen laguntzarengatik kopilotuok! Laster ikusiko dugu elkar!\nBilbo flamenkoari kantari


Giza Eskubideen Zinemaldia - Gazte epaimahaiaEuskal pantailaren gunea\nGiza Eskubideen Zinemaldiko gazte epaimahaikide izan nahi duzu?\nHemezortzi eta 30 urte arteko 150 gaztek osatzen duten urtero Donostiako Giza Eskubideen Zinemaldiko gazte epaimahaia, eta aurtengo edizioan izena emateko deialdia zabaldu berri dute. Jaialdia apirilaren 20tik 27ra luzatuko da, eta epaimahaikideek film labur onenaren saria emateko ardura izango dute.\nOrain hamabost urte jaialdiaren lehen edizioa antolatu zutenetik, giza eskubideen urraketak salatzen dituzten ikus-entzunezko filmen eta egileen topagune bilakatzen da Donostia udaberrian. Hiriko udalak hauspotutako ekimena da, bizikidetza aniztasunean, justizia sozialean, elkartasunean, askatasunean eta aukera-berdintasunean oinarritutako gizartea eraikitzen laguntzeko helburua duena.\nGazte epaimahaikide izan nahi duten hemezortzi eta 30 urte arteko lagunek apirilaren 8ra arteko epea izango dute deialdian izena emateko, eta hurrengo egunean bertan egingo dute zozketa, aukeratuak nortzuk diren jakinarazteko. Unibertsitateko ikasleei kredituak eskuratzeko aukera emango die. Horrez gain, parte hartzaile guztien artean Saharako errefuxiatuen kanpalekuan egiten duten FiSahara zinema jaialdira bi bidaia zozkatuko dituzte, eta urriko Fantasiazko eta Beldurrezko Zinemaren Asterako bi abonamendu izango dituzte guztiek.\nGazte epaimahaiaren egitekoa Giza Eskubideen Zinemaldiko film labur onena zein den erabakitzea izango da, eta garaileak 3.000 euroko saria jasoko du. Epaimahaikideek giza eskubideen inguruko sentsibilizazioa eta zinemagintzaren kalitatea hartu beharko dituzte kontuan.\nHona deialdiaren oinarriak; izen-ematea online egin behar da.\n2018/02/09\tJulen Yusta\nDeialdiak Erakundeak Festibalak Industria\nDeialdia Gazte epaimahaia Giza Eskubideen Zinemaldia Izen-ematea


Euskarazko sorkuntza eszeniko guztia, Azpeitian\nEuskarazko antzerkiak Azpeiti herria hartuko du osoki azaro osoan, Euskal Antzerki Topaketen XXXVI. edizioari esker. Soreasun, Gaztetxean, Sanagustin Kulturgunean eta Udaletxean izango dira programatu diren ikusgarriak.\nAurten programazioak berezitasun bat ekarri du: 1766ko gariaren matxinadaren inguruko herri antzerkia. Herritarren historia, herritarrek sortua eta herritarrek taularatua.\nHorrez gain, hamabost lan eskainiko dituzte Euskal Antzerki Topaketek. Hala, Xake Produkzioak taldearen Lur lanarekin zabalduko da programazioa bihar bertan, azaroak 1, Soreasu Antzokian. ATX Teatroak bere azken lana aurkeztuko du, 7ak Bat satira eta sarkasmo handiarekin. Borobil Teatroak bere azken pieza eskainiko du, Roman eta Julieta, Iñaki Rikarteren testuarekin.\nHoriez gain, Hika Teatroaren Txarriboda, Pez Limboren Óxido, Ados Teatroaren Dublindarrak, Piszifaktoriaren Takoidun zapata gorriak, Eromen Produkzioak-en Elurra, edota Argia & Artedramaren Martin Zalakain lanak ikusteko parada egongo da, besteak beste.\nZiklo berezia, Antzerki Alternatiboa izeneko ekimena ere abiatuko da azaroaren 22an, Tomiris (ATX Teatroa) eta Agur eta Dolore (Kamikaz Kolektiboa) lanekin.\nAzaroaren 5eik 9ra Sormen astea programatu da, eta hor Oier Guillan eta Jabi Barandiaran bikoteak tailer bat emango dute. Eta Mujeres en escena izeneko mahai-ingurua ere antolatu da.\nEgunez eguneko programazioa hemen duzue.


Ehunka lagun bildu dira Gamarten (Nafarroa Beherea) joan den larunbatean zendu zen laborari eta sindikalista Mixel Berhokoirigoini agurra emateko.\nEuskal Herri osoko ordezkaritza zabala zegoen bertan: laborariak, sindikatuetako jendea, instituzioetakoa edota kultur mundukoa. Pertsonen artean aipagarri Jean René Etxegarai Euskal Hirigune Elkargoko lehendakaria.\nEstatu Frantseseko Laborarien Konfederazioak ere ordezkaritza zabala bidali du Gamertera. José Bové nekazari altermundialista eta eurodiputatu ohia ere bertan izan da, EH Bilduko Maialen Iriarte, Foro Sozialeko Agus Hernan edo ELAko Amaia Muñoa, besteak beste.\nGuztiek azpimarratu dute laborantza eta herrigintzaren esparruetan Berhokoirigoinek egindako lana eta eredugarritzat jarri dute gizarte hobeagoaren eraikuntzan. Laborari eta militate gisa nabarmendu dute batez ere. Berak militantzia ez zela erraza iritzi zion, baina, aldi berean, engaiatu beharra azpimarratzen zuen: “Ez dut militantzia errazik ezagutzen, baina inplikatu ezean, egoerak nekez egiten du hobera”, zioen ARGIAn 2012an egindako elkarrizketan.\nSareko txio hauetan ikus daitezke hiletetako irudietako batzuk:\nJende multzo haundia Mixel Berhocoirigoini azken agurra egiteko Gamarten. Eh osotik baita Frantses estatutik @ConfPaysanne sindikatuko delegazio haundi bat Miexelen lana ohoratzeko. @Irulegiko pic.twitter.com/CccIs6qaDs\n— Euskal Irratiak (@euskalirratiak) May 12, 2021\nBertsoak Mixel Berhocoirigoin -en ehorzketetan. @Irulegiko pic.twitter.com/XqICLIlKSk\nHunkigarria, lagunartekoa, polita eta nazionala izan da gaurko agurra.\nEz adiorik #Mixel pic.twitter.com/BPv4kj18xG\n— gaztelumendi 📢 (@iPatxi) May 12, 2021